text:
ORANJESTAD(AAN): Diahuebs 14 di mei anochi na Radisson Resort Aruba , e compania di inovativo di construccion, VIPAP, a hasi su introduccion y presentacion na Aruba, cu un asistencia sumamente remarkable, ya cu a ricibi hopi mas persona cu lokual a ser spera.
Un grupo impresionante di Ingeniero, Arquitecto, Contratista, Inversionista, varios compania di y Real Estate y Prensa a ricibi muestra y informacion di e sistema “ Patenta” di construccion VIPAP. Presente tambe tabata varios Parlamentario, alto funcionarionan di obras publicas y directiva di Banconan local.
ECONOMICO, RAPIDO Y EFICIENTE
VIPAP ta un sistema di construccion cu ta rebaha e costonan cu 30 porciento den material y di e tempo cu bo ta spaar den construi bo cas of edificio. Manera e palabra mes ta bisa, PATENTED, es decir cu ta un sistema unico cu a ser inventa, pa asina crea un alivio di costo, especialmente den construccion di casnan popular di vivienda, y tambe den residencianan priva y edificionan te cu ocho piso. Un sistema cu diseno structural di bloki, cu un prisma cellular: E ta stabil y indeformable. E concepto di VIPAP ta e resultado di e necesidad pa construi edificionan di diferente tipo den un manera mas economico , rapido y eficiente, manteniendo e costo di contruccion mas abou posible y utilisando un tecnologia facil di adapta.
CARACTERISTICA NAN DI VIPAP
E murayanan di sistema VIPAP ta componi di “ vertical joints “ entre blokinan traha di concreto, un tranformacion di proceso cu ta mantene e structura di e muraya intacto. Un blokki ‘ hol ‘ pero cu e gran diferencia den forma di construi, ya cu e ta bai den serie ‘continuo’ ,sin necesidad di kibra e blokki despues pa pasa tuberia y cables. A diferencia di cualkier blokki, VIPAP su blokkinan ta forma parti di un sistema constructivo cu ta liga, bai adhunto cu e diseno di e edificio of vivienda, cumpliendo cu funcionnan di encofrado, distribucion di espacio y ducteria. VIPAP ta un patente aproba na mas di 17 pais rond mundo entre nan Espanja, Brazil, Mexico, Haiti, Republica Dominicana, Panama, Nicaragua, Bolivia,Ecuador, Peru, Colombia , Estados Unidos y Venezuela.
STABILIDAD VS. RESISTENCIA
VIPAP ta ofrece contruccion Rapido- costonan Minimo- desperdicio minimo di Material.
Disenjo flexible cu cual bo por construi cualquier edificio of proyecto cu bo ta desea. Produccion illimitable, mirando cu e material y tecnologia pa produccion ta sumamente basico, y no ta rekeri obra di man professional. VIPAP ta duna bo compania e asistencia tecnico necesario pa implementa e sistema den bo propio trahadornan. Es decir tur labor ta ser hasi pa tur Arubanio , creando asina mas labor den nos comunidad.
Tur esnan presente na e presentacion di VIPAP por a admira varios proyecto nan urbano,publico, turistico y priva cu e compania a realisa. Poyectonan di mas di 700 cas, y edificionan . Na final a tene un cocktail ameno den cual e ingeniero y arquitectonan a duna mas informacion personalmente na varios grupo cu tabata interesa.
Pa mas informacion of si ta desea di ricibi e ‘ folder di informacion VIPAP’ por tuma contacto cu George Arends of Evelin di VIPAP Sistema Constructivo na Tel. 588- 9765 / Cel. 560-7256 / 593- 9802. Por e-mail nos na: ewever@billionairesmedia.com


c: text/html

text:
Recientemente, Cuerpo Policial a organisa un encuentro ameno casual na honor di un di nan miembronan di administracion mas aprecia. Astrid Tromp-Hoek, kende tabata coordinador di DIF a dicidi despues di 41 aña di servicio di pidi su VUT, esta pensioen trempan.
Tromp-Hoek ta conoci como un bon colega, un persona trankilo cu tin hopi experiencia.
Hefe di Recherchediensten, Vanessa Tjon, a bisa cu e departamento unda cu Tromp-Hoek ta traha ta un departamento hopi importante pa e maneho di Cuerpo Policial pa loke ta trata e parti di administracion. Su funcion ta un di esunnan mas importante, como cu tur corespondencia tabata pasa cerca dj’e.
Semper Astrid tin un smile, e ta un persona hopi amabel y semper ta facil pa yega cerca dje cu cualkier pregunta, Tjon a expresa. Bo sa cu bo ta wordo bon atendi, el a agrega, y Cuerpo Policial ta gradicie pa tur e añanan cu el a dedica na servicio di su coleganan y comunidad di Aruba. E ta un persona cu a traha bon cu su coleganan, habri pa yuda, sigur nan lo sinti su falta, el a bisa.
Errol Zebeda, kende ta hefe di e division “bedrijfsvoering” di Cuerpo Policial, ta añadi cu Astrid ta un persona hopi dedica y keto, e tin hopi conocemento y cualkier pregunta tocante di documentonan of archivo di documento e por contesta. Si acaso e no tabatin e contesta di biaha, Tromp-Hoek tabata busca e informacion y acerca su coleganan bek cu e splicacion cu nan tabata buscando.
Cuerpo Policial ta desea Astrid lo miho pa cu su VUT, como un persona cu ta gusta ta cu su famia, awo e ta bay dedica su tempo na su casa Kili, su mama, su yiunan, nietonan, y sigur lo duna bon contenido na su tempo liber, Zebeda a remarca.
Astrid Tromp-Hoek a cuminsa traha na Cuerpo Policial di Aruba dia 10 di november 1975. El a traha den diferente departamento di administracion, y e ultimo añanan tabata coordinador di DIF.
Su experiencia cu Cuerpo Policial tabata un tempo dushi, y bunita, durante cual el a siña hopi di ley, con pa comporta y hopi otro cos cu e no ta lubida mas. E por a conta semper cu e sosten di su famia, cual ta algo hopi valioso p’e, nunca el a sinti falta di nan apoyo.
Un anecdota di tur e añanan cu el a traha cu Cuerpo Policial, ta dia cu un raton a aparece den nan oficina. Ainda e ta corda e gritonan y di e mucha muhenan cu a bula na gritamento, y rancamento di cabey riba un lessenaar. Ainda Astrid ta hari ora e ta corda e situacion ey den nan oficina.
Concluyendo, Astrid Tromp-Hoek ta subraya cu kico cu un persona ta desea e mester pone amor den dj’e, traha cu amor, y trahando cu amor el a logra loke e tabata desea.
Cuerpo Policial ta desea Astrid Tromp-Hoek un dushi pensioen
Recientemente, Cuerpo Policial a organisa un encuentro ameno casual na honor di un di nan miembronan di administracion mas aprecia. Astrid Tromp-Hoek, kende tabata coordinador di DIF a dicidi despues di 41 aña di servicio di pidi su VUT, esta pensioen trempan.

robotstxt: allowed

filter: keep


text:
“Ora tin aktividat folklóriko manera: Maskarada, Simadan, San Juan i San Pedro bo ta tende ku Rincon ta kuna di kultura di Boneiru. Mi pregunta ta: Ta ken ta e kunukeronan ku a kultivá Rincon. Si kuminsá ku e katibunan ku a planta maishi por mira ku despues di tempu a bini diferente tipo di maishi manera “Dayochi” ku sigur ta un maishi importante. Pero kunuku Rincon a produsí hopi maishi importane manera, Broertje Janga, Minguel Pourier, Ciro Bernabela, Nechi Crestian, Tavio Sint Jago i esnan ku a funda Sociedat San Antonio di Padua. Asina mi por sigui menshoná: e maishinan, e kantadónan di simadan i e wardadónan di kosecha.
Tin maishi ku t’ei i tin ku a bai pèrdí. Dikon ta diskuidá monumentonan manera: e monumento na Ser’i Diabel, Parke Nemencio Winklaar, Bustu di Broertje Janga i e piedra dilanti misa.Ta balornan no tin pa e kultura di Rincon òf pa e habitantenan? Dikon e monumento dilanti Misa di Rincon ku ta mustra ku na 2027 ta kumpli 500 aña ku a funda Rincon no ta haña e atenshon nesesario? No ta kòrda ku tabatin un delegashon di Spaña spesial pa e akto di ponemento di e pidera huntu ku hefe di SKAL? Rinconeronan boso tin tres luna i mei pa prepará i eksponé, riba Dia di Rincon e kultura di kua boso i henter Boneiru ta orguyoso.
Un baluarte di Rincon ta perkurá pa un Simadan modernu den kayanan di Playa. Usa boso talento i no skondié bou di tera. Hesus a rabia ku e esun ku no a usa su talento pero a preferá pa hinké bou di tera. Por fabor no bai hòrta kabritu, no traha kosnan di pal’i maishi, ni di palèt, no entregá sambarku na baluartenan, nan meresé kos bon i bunita, no keda kologá na i den pasado pa motibu ku kultura ta algu dinámiko. Alsa boso bario, sali for di e imahén ku Rincon ta apart. Integrá den ekonomia Boneriano pa mas prosperidat i bienestar di boso bario kultural. No keda pretendé ku Rincon ta kapital. Ta algu chistoso sin ningun balor agregá.
Kiko a para di e Galeria di Baluertenan? Mester traha riba un Galeria modèrno den Rincon ku tur persona importante di Rincon i di tur otro bario. No sea egoista. Mester por haña supsidio -no ko’i kens di $10.000,- pero kapital pa kos grandi bunita i modèrno. Nos ta parti di Hulanda ku ta dispuesto pa yuda, basta ta un bon proyekto hinká den otro.Un proyekto ku kulminashon na 2027. No laga pa na último ora manera sèmper.
Awor mi ta komprondé dikon Elisa Sealy-Sint Jago mi mama, un muhé di Rincon di kua mi tin 50% sanger rinconero, a bisa: “Dia mi muri no dera mi na Rincon”. Di su 8 yunan 4 (50%) ta kasá ku rinconero. Nos ta di famia: Cicilia, Goeloe, Janga, Jansen, Kroon, Martijn i Trinidad di Rincon, sobra ta di Barbados. Clement “Pa Kleman” Kroon, ruman di “Pa Boshi” ta mi welo i Tavio Sint Jago ta mi padrino, pues no laga mi sigui kritiká.”


text:
Inauguracion di Festival di buki pa mucha, tabata un exito
Festival di buki pa mucha cu ta ser convoca anualmente cu e fin di promove e buki y e lectura a inicia su siman di buki pa mucha, diabierne prome di november cu un fabuloso show, dilanti di biblioteca.
Den e edicion aki ta participando 13 autor y contado di cuenta, di diferente pais, cu tabata presente na e apertura di diabierna ultimo. E principal patronisado, RBC Royal Bank Aruba a manda un di su representante pa presencia e evento aki. Librerianan cu a sponsor e evento aki tambe tabata presente cu nan bukinan di e autornan presente y a duna tur hende e anochi aki e oportunidad di cumpra nan.
Riba esenario Maria Gorrettischool a deleita publico cu un tremendo show di baile y canto. Tambe señor Eric Rincones a bin cu su bunita cantica di e festival, canta door di su tres nietonan y acompaña door di Tipico Macuarima. Na final di e apertura aki Dwayne a duna tur hende e oportunidad di los e pianan cu un Zumba tremendo! Pa e siman nos tin hopi mas actividad andando tanto na e scolnan como na biblioteca.


text: Dialuna pa 12’or marduga huma a lanta habitante di Paradera y ora a sali pafo wak kico ta pasando a constata cu e auto bou di garashi ta na candela. E candela a expande hopi lihe pone cu el a kima e cas y tambe un parti di e cas di bisiña. Brandweer di biaha ta yega na e sitio y topa cu un kandela basta grandi mes unda e vlamnan ku a cana basta lihe a kima full e cas. Di biaha a drenta accion pa kombati e kandela. E habitantenan di cas a drenta panico di mira nan cas kimando. Polis a notifica recherche pa presenta y tambe slachtofferhulp pa asina papia cu e famia.


text:
Riba Dia Mundial contra Abuso di Anciano, Fundacion Alzheimer Aruba (F.A.A.), mediante su proyecto STOP ABUSO DI ANCIANO, e aña aki ta enfoca rib’e forma di abuso di anciano cu NO ta wordo mira como abuso, ta wordo bagatelisa of te hasta ta wordo mira como normal, comun y coriente. Aki ta trata di Discriminacion pa motibo di edad.
Bo tabata sa cu cada seconde dos persona na mundo ta cumpli 60 aña di edad? Awor tambe ta conoci cu alrededor di 1 di cada 6 persona riba 60 aña di edad ta experiencia algun forma di abuso. Esaki ta mas halto di loke a wordo estima previamente y cu ta ser premira di aumenta segun poblacion ta envehece mundialmente y e tendencia di relativo mas persona feminino como anciano ta continua.
Un estudio haci recien cu sosten di Organisacion Mundial di Salud (WHO) y publica den “Lancet Global Health”, ta conclui cu casi 16% di persona di 60 aña of mas a wordo someti na un of otro abuso: psicologico (11,6%), financiero (6,8%), negligencia (4,2%), fisico (2,6%), sexual (0,9%). Pues tin mas o menos 10% cu a experiencia 2 of mas di e abusonan aki.
E investigacion aki ta basa rib’e miho evidencia disponibel di 52 estudionan den 28 pais, den diferente region y incluyendo 12 pais di ingreso abou y medio.
E cifranan aki ta indica cu abuso di personanan riba 60 aña ta conociendo un aumento. Esaki tin consecuencianan tanto financiero como social pa e 141 miyon personanan di 60+ mundialmente.
(Elder abuse prevalence in community settings: a systematic review and meta-analysis; Volume 5, No. 2, e147–e156, February 2017, Yongjie Yon et al.).
Na 2014, na e Conseho Economico Social di Nacionnan Uni, Gobiernonan den tur parti di mundo a adapta e resolucion (E/RES/2014/7; United Nations), cu ta reconoce discriminacion pa motibo di edad como “e fuente comun pa e hustificacion pa y e forsa tras di discriminacion pa motibo di edad”, (“the common source of the justification for and the driving force behind age discrimination.”).
E resolucion aki tambe ta enfatisa un discriminacion den cobertura integral di cuido di salud pa e grupo aki riba tereno di prevencion, deteccion y diagnostico, maneho y rehabilitacion, tratamento y cuido paliativo.
Discriminacion pa motibo di edad y prehuicio ta un actitud di asumi cu discriminacion, negligencia y tin biaha hasta abuso di un anciano, ta un norma social y consecuentemente aceptabel. Esaki ta existi den diferente forma den tur sociedad, y ta wordo expresa pa individuonan den nan actitud, den nan practica institucional y maneho y tambe den medionan di comunicacion unda ta devalua y/of exclui e persona di edad avansa.
Algun ehempel cu ta resalta na Aruba ta: Falta di acomodacion den establecimentonan publico (lift na sala di casamento na Stadhuis, aceso na algun tienda, asortimento di articulonan den tienda, ausencia di baño/wc adecua, aceso na transporte publico), laga un anciano na cas henter dia su so, papia di e persona den su presencia como si fuera e no ta existi, falta di cuido dental, falta di sosten di anciano cu necesidad financiero, biba so sin bishita (soledad), aceso na alimentacion saludabel, no tene cuenta cu gulimento (likido/ cuminda), falta di control regular di uzo di remedi, falta di sosten den caso di depresion, sin guia ora un ser keri fayece, corta awa/coriente pa largo tempo, “fia cos” sin permiso, tratele y papia cu ne manera mucha chikito, laguele sinti cu e no por algo util mas of no ta compronde tog of uza palabra dificil den su presencia, plagia su obra of escritura, expone e anciano na musica duro, molester durante ora di sosiego of di drumi, nu duna e cuido optimal pa motibo di su edad, siña hobennan respet pa anciano y yuda unda por, sosten comunitario ta minimal den hopi bario, falta di seguridad na cas, manipula pa un anciano bay un cas di cuido contra su boluntad, saca y publica otret of video di e anciano den prensa sin su permiso, hustifica e abuso pa motibo di perde pasenshi, etc.
Ta existi diferente plan mundial y acuerdonan, e. o. Plan di Acion Internacional di Madrid tocante envehecimento, cu ta enfoca riba diferente strategia con pa atende cu envehecimento y biehes, unda ‘derechonan di anciano’ ta hunga un rol central.
Nos poblacion ta experiencia un envehecimento creciente. Envehecimento y biehes ta un proceso cu ta concerni nos tur como ciudadano. P’esey ta necesario pa bin cu un maneho nacional cu ta enfoca riba construi un comunidad y sociedad unda bienestar di hende di tur edad ta un reto politico y un responsibilidad di Gobierno.
Tanten cu e imagen negativo di biehes continua y comunidad keda asocia envehecimento cu deterioro y incapacidad, nos lo no ta capas pa disfruta y experiencia opcionan pa biba dignamente den e etapa aki di nos bida.
Nos tur merece di biba y experiencia protecion di nos derechonan: Desde nos cuna te n’e ultimo etapa di nos bida, sin hustificacion falso y sin discriminacion entre generacionnan.
Esaki ta un di e exigencianan cu ta sobresalta den tur documento produci te awor pa e. o. Nacionnan Uni, WHO, PAHO, etc. den cuadro internacional di proteccion di derechonan humano incluso esnan ariba di 60 aña di edad.
Un Plan Nacional pa Aruba, basa riba p. e. esnan ya menciona di WHO y Nacionnan Uni y otronan, ta un oportunidad grandi pa Gobierno di Aruba implementa un maneho nacional y structural den cua e derechonan, cuido y bienestar di nos grandinan ta haya e atencion completo y adecuado. Awo ta keda na e boluntad di cada Gobierno pa implementa e resolucionnan aki den practica den nan respectivo pais.


text:
Training Basis Budgettering
- Fecha di inicio: 1/4/2016
- Preis: $130
- Durashon: 12 Lès / 6 Siman
- Nivel: Básiko
- Idioma: Papiamentu
- Fecha di inicio: 1/4/2016
- Preis: $130
- Durashon: 12 Lès / 6 Siman
- Nivel: Básiko
- Idioma: Papiamentu
Details & Inskribí
Komo fasilitábo, mi a e sera konosí na aña 2014 ku e kuríkulo pa Presupuesto Familiar di FORMA na momento mi a wòrdu aserka pa duna e kurso.
Den otro funshon ku mi ta ehersé pa nos komunidat, mi a bi sera konosí hopi djaserka di e situashon soshal-ekonómiko di nos pueblo.
Hopi biaha falta di un bon maneho di entrada i salida ta loke ta pone personanan ta kai den situashonnan ku por hiba na ekstremonan hopi ferfelu finansieramente.
Den e kurso di FORMA mi a bin haña tur komponente ku ta yuda ami komo fasilitábo pa guia e kursistanan riba e kaminda pa un maneho eksitoso riba su presupuesto familiar.
Mi ta rekomendá e kurso aki pa tur persona ku kier amplia nan konosementu riba presupuesto familiar o siña kon pa por tin esaki bou di kòntròl.
< Go Back


text:
Diaranson ultimo a sosode un caso lamentabel riba tereno di Bucuti & Tara Beach Resort, unda cu personal di e Resort a topa cu un tecnico di OTIS Elevator Company Aruba, cu no tabata reacciona. Mesora personal di Bucuti & Tara Beach Resort a contacta ambulans pa asina brinda ayudo n’e tecnico cu a bin hotel pa service e “lift” di e hotel.
Lamentablemente e persona no tabata duna señal di bida y docter a constata fayecimento di sr. Luis Alberto Tibaduiza Lopez.
Gerencia y empleadonan di Bucuti & Tara Beach Resort ta extende su palabranan di profundo condelencia na famia, coleganan di OTIS y conocirnan di sr. Luis Alberto Tibaduiza Lopez.
Cu sr. Alberto sosega na pasS.


text:
Te cu dia 18 di april proximo por entrega nominadonan pa Copa Hubenil Gobernador Felipe B. Tromp. Pa bini na remarca pa gana e premio mester cumpli cu e siguiente criterianan.
E hoben individual of un grupo di hoben no mag tin mas cu 20 aña di edad. E logronan di e hoben por ta ariba tereno social, cultural of deportivo durante e ultimo 12 lunanan. E periodo exacto ta di 1 di april 2016 te cu 31 di maart 2017.
Ta pone hopi enfasis riba logronan local, pero no ta descarta participacion den exterior.
E logronan no mester ta referi solamente na premionan cu a gana, pero e participacion activo durante henter aña na un of mas proyecto riba tereno social, cultural of deportivo.
Riba tereno social por pensa trabou haci na scol, den bario, instancia caricativo, iglesia, scouting, etc. Cultura ta referi na baile, arte, canto, musica, teatro, arte visual etc. Pa loke ta deporte ta referi na tur deporte sea cu a participa via club of individual.
Tur hende por manda nomber di un of mas nomindado. E descripcion mester ta amplio y acompaña pa potret, recorte di corant etc. Por manda e descripcion via email pa athaaruba@gmail.com of pa nilda_koolman_131@hotmail.com. Of por entrega e dossier personalmente na oficina di Asociacion Trabou di Hubentud na Caya Appeldam na Dakota.
E copa ta dedica na e prome Gobernador di Aruba, señor Felipe B. Tromp den feliz memoria.
Un persona cu semper a apoya tur trabou cu ta na bienestar di formacion di e hubentud Arubano. Door di inverti awo den nos hobennan, nos por tin lidernan responsabel cu por guia nos pais den futuro y cu amor pa nan prohimo.
Por sigui nos riba e pagina di Facebook Copa Hubenil F.B. “Felipe” TROMP pa mas informacion tocante ganadornan den pasado. Y ganadonan por pone nan potret pa comparti cu otronan.


text:
“Den e siguiente gobernacion di AVP pueblo lo ripara un acento riba renobacion di nos pais. Mas cu ya t’e caso.
Pasobra pa nos sigui desaroya como pais y pueblo, nos mester kita tur obstaculo cu por stroba esaki. Pa nos duna mihor servicio na comunidad, pa duna mihor enseñansa y
E gran dia a yega! Ayera nochi pa 8 or, sra. Sandra Brown, mama di e conocido pelotero, Xander Bogaert a haci su entrada den politica.
Sra. Sandra Brown ta riba lista di AVP oficialmente. Su lansamento a tuma lugar na cas di partido AVP na San Nicolas.
Aki nos tin un
Diabierna, 28 di juli, empleadonan di Post Aruba N.V. a reuni hunto p’asina ricibi Gobernador Interino, Yvonne Lacle-Dirksz, kende a duna Post Aruba e honor di stempel e prome Envelop di Prome dia di Emision di e serie di stampia nobo 125 aña di Post Aruba N.V.
E evento oficial aki
Comienso di luna di augustus ta e periodo cu nos studiantenan ta cuminsa prepara pa inicia nan estudio na nivel di Enseñansa superior na un scol local of, manera ta custumber, grupo di studiantenan ta biaha pa exterior.
Segun informacion oficial di Directie Onderwijs cu ta maneha aplicacionnan di prestamo di
Dia 20 di augustus proximo, “Aruba Malmok Runners” (AMR) lo tene e di seis edicion di nan caminata “Never say you can’t walk or run”.
Pa 6’or di mainta un grupo grandi di canado y coredo nan lo sali for di Fisherman’s Huts na Malmok, pa asina core locual ta priminti
Doño di un auto horta ayera madruga na Urataka, ta topa e ladron cu su auto dilanti Kowloon Restaurant den Emmastraat.
Mesora nan a exigi e ladron pa para, e no tabata kier a para y nan a blokea e auto, dal' e contra e porta di e auto y asina
Diadomingo dia 13 di augustus, Cosecha ta clausura e periodo di vakantie escolar cu un workshop unda por traha un etui. E biaha aki Cosecha conhuntamente cu e artesano Natalia Koolman lo kier sinja e participantenan con bo ta traha un etui unico y duradero cu material recicla.
E workshop aki
Boss of the Ring 4 ta ON! pa dia 25 di augustus peleanan di Muay Thai cu lo lagabo sinta na punta di bo stul. Tur e peleanan lo ta bay ta HOT HOT.
Esaki tambe lo bay ta un di e peleanan cu lo bay ta entre e dos Arubiano
Bo ta buscando un auto pa cumpra? Probecha diahuebs 3 di augustus pa yega Garage Centraal unda e representantenan di Aruba Bank lo t’ey presente un biaha mas pa un otro fabuloso edicion Auto Nights.
Bo tin un auto di bo soño y e ta un Isuzu of un Hyundai, pasa
Ayera diaranzon den careda di 1’or y 40 di merdia, Polis y Atraco Team a bay na un adres na Sero Blanco, caminda un ora prome lo a sosode un atraco arma.
Aki tabata trata di dos homber bisti na preto y ambos cu arma di candela den nan man. Nan


text:
DEN HAAG – E famia di e Arubiano Mitch Henriquez cu a fayece na Hulanda na 2015 despues di un disputa cu polis, ta den shock ainda. Esey despues di a tuma nota di e sentencia awe mainta cu dos polis Hulandes a haya relaciona cu e caso. “Manera bo por imagina nos un biaha mas a keda completamente sorprendí di e uitspraak di huez” Lila Henriquez, e ruman di Mitch a bisa NoticiaCla diahuebs atardi. “Nan ta culpabel di maltrato cu consecuencia e morto di Michel. Huez ta bisa cu nan straf ta 6 Luna di strafcel voorwaardelijk? Nos a keda spraakloos” Henriquez a sigui bisa. E dos polisnan a haya castigo condicional di 6 luna prison, pero por continua cu nan trabou como polis. “Eigenlijk nos ta den shock ainda cu e vonnis aki”.
REACCION
Segun Henriquez, ta incomprendible cu e polisnan a wordo haya culpabel pa su morto pero nan no ta haya castigo. “Nos ta sumamente desapunta den e uitspraak aki. Con 6 luna voorwaardelijk straf ta hustifica morto di nos ser keri?” e ruman a sigui bisa. Loke mas ta stroba nan, ta cu e polisnan tabata anonimo te cu awe. “Nan a keda cu nan salaris, awo nan ta culpabel y nan ta keda cu nan trabou? Anos ainda no por bin bij di e cos ki. Seguramente esaki ta e soño di tur criminal pa niun hende no sa ken e ta y pa no sinta castigo tampoco. Echt nos no ta compronde” Henriquez a sigui bisa. E famia no por caba compronde con e dos polisnan por sigui traha y ki mensahe esaki ta manda pa comunidad. “Of dos aña y mei na cas cu pago, anonimo y garantia di trabou ta hustifica morto di nos ser keri?” e ruman a finaliza bisando.
ORANJESTAD - E refineria CITGO no a permiti e delegacion Hulandes di drenta den e refineria. Asina e parlamentario Ronald van Raak pa partido SP y vocero pa asuntonan di Reino Hulandes den Tweede Kamer a bisa den su columna, un dia despues cu e tabata di bishita na Aruba. Den su funcion como columnista, a raporta su bishita den e portal The post Online bou di e titulo, "Loke mi no a wordo permiti pa mira". Fuera di a repasa su bishita completo, el a dedica tempo na e bishita di e delegacion na e refineria, pero no tabatin bon palabra pa esaki. "Na e refineria, e portanan a keda duro cera. Nos a pidi e compania CITGO pa un combersacion, pero nan a nenga pa ricibi delegacion di Tweede Kamer" van Raak ta sigui bisa.
DEN HAAG – E agentenan policial envolvi den e detencion fatal di e Arubiano Mitch Henriquez, ta apela an sentencia. Asina nan abogado a raporta segun e corant hulandes Telegraaf. E polisnan a keda sentencia fin di aña pasa na castigonan condicional di 6 luna di prison, cu un periodo di prueba di un aña. “Ambos agentenan no por haya nan mes cu e sentencia aki, y e defensa ta di opinion cu mester haya absolucion total” segin e abogado di e polisnan riba e website. Ministerio publico no ta apela e sentencia den e caso di Henriquez.
DEN HAAG – Secretario di Estado Hulandes encarga cu asuntonan di Reino Raymond Knops ta bishita Aruba otro siman diahuebs 11 di januari. Asina gobierno Hulandes a informa awe mainta. Su bishita ta parti di un bishita di ‘introduccion’ pa islanan ABC cu ta cuminsa dia 8 di januari na Bonaire, sigui pa Corsou dia 9 y ta caba na Aruba dia 11 di januari.
SCHIPHOL - Corte na Schiphol na Hulanda awe mainta a sentencia e dos agentenan policial envolvi den e caso di morto di e Arubiano Mitch Henriquez cu 6 luna di castigo condicional di prison. Esaki pasobra a haya nan culpabel den e caso debi na nan actuacion durante e detencion di Henriquez na 2015.
DEN HAAG – Mas of menos 100 persona a protesta diasabra atardi na Den Haag contra violencia policial, como consecuencia di e morto di e Arubiano Mitch Henriquez na 2015. E demostracion, segun polis, a bay sin incidente of detencion. Prome cu e manifestacion, e ruman muher a pidi explicitamente pa un marcha pasivo.
SCHIPHOL – E plaza na aeropuerto di Schiphol na Hulanda ta liber atrobe despues cu marechaussee a tira un homber cu tabata menaza cu un cuchio. Asina prensa Hulandes ta raporta awe mainta. E homber cu cuchio tabatin problema cu un otro homber. Despues cu a cera e plaza pa mei ora pa atende cu e problema, tur cos tabata ‘normal atrobe’. Segun marechaussee no por papia di un acto di terror, pero tabatin hopi panico di pasahero cu a keda evacua pa 20 minuut mientras cu autoridad tabata ‘atende cu e problema’. Foto cortesia? KAWIJKO MEDIA


text:
Kòrsou ta lansa su National Socio-Economic Database
Willemstad – Durante un atardi konmemorativo i den presensia di Konseho di Minister, Kòrsou a lansa su database sosioekonómiko nashonal. E database aki ta un fuente di informashon balioso, kaminda por inisiá análisis di diferente indikadó nashonal i alabes indikadónan stipulá pa Nashonnan Uní, ku por yuda duna un bista riba Kòrsou su avanse den direkshon di Agènda 2030.
Desaroyo duradero di un pais por tuma lugá si e desishonnan ta basá riba data. Pa por logra esaki ta nesesario pa disponé di un database di statistik konfiabel. Esaki ta e motibu pa kua Gobièrnu di Kòrsou a tuma e desishon pa invertí den kreashon di un database Nashonal Sosioekonómiko. E database aki ta “online” i ta kontené informashon ekonómiko i sosial di Kòrsou. Tin informashon tokante entre otro nos poblashon, merkado laboral, situashon di entrada, salubridat, ekonomia i medio ambiente. Tambe informashon tokante metanan di desaroyo duradero (“Social Development Goals” òf SDG’s).
E “National Socio-Economic Database” lo sòru pa organisá i hasi aksesibel e diferente indikadónan ariba menshoná i mas indikadó ku lo sigui, di akuerdo ku stándarnan internashonal. A base di esaki e database lo prepará indikadónan di desaroyo ku lo mester midi nos progreso riba e áreanan di nos Plan Nashonal di Desaroyo (NDP) i tambe nos progreso den kuadro di Agènda 2030 di Nashonnan Uní. Kontinuamente lo aktualisá e database i lo amplia esaki, segun petishon pa indikadónan nobo dor di e usuarionan di NSED.
E Sekretariado, enkargá ku maneho di e database, a keda instituí pa medio di un ordenansa di institushon i e lansamentu ofisial di e database a tuma lugá den presensia di Konseho di Minister i algun stakeholder importante den nos komunidat.
Por aksesá e database via www.curacaonsed.org. Por mas informashon por tuma kontakto ku Sekretariado via info@curacaonsed.org


text:
LOS ANGELES, California – Ideanan simpel cu ta cambia mundo. Cu miles di habitante riba caya cu tin na Los Angeles, California, tabata tin un dak pa proteha nan mes di e inclemencianan di e clima, tabata e obsesion di un grupo di 12 studiante di origen Latino, kendenan a desaroya algun tent cu ta bin dota cu panelnan solar.
“Nos tent ta traha di materialnan special, unda cu nos lo bay tin panelnan solar, nos lo bay di luznan LED, pa hendenan por mira paden ora cu ta scur, tambe nos lo bay tin e factor pa haci e casnan limpi cu ta e luz UV (Ultra Violeta) cu ta mata bacteria,” Kenia Shi, studiante di e ultimo aña di secundaria a bisa EFE.
E proyecto aki, cu a wordo apoya pa e organisacion sin animo di lucro DiY Girls, tambe a conta cu un patrocinio di 10 mil dollar di e Instituto di Tecnologia di Massachusetts (MIT) atrabes di e programa Lemelson InveTeam.
E grupo di origen Hispano a diseña como principal innovacion, durante mas di un aña di trabao, un panel solar chikito y un foco cu ta posee un acumulador di energia transferibeol na otro aparatonan:
“Nos ta soµa cu na EurekaFest nos por haya un hende cu lo kier distribui esaki nacionalmente,” un di e participantenan a expresa, kende a agrega cu e ta inspira riba e muchanan den pobresa extrema cu mester di luz pa nan haci nan lesnan di scol.
Atrabes di e plataforma GoFundMe, e grupo di mucha muhe hispano a recolecta ademas 18 mil dollar den menos di tres luna pa perfecciona y culmina e idea cu a nace den un klas di scol di e scol secindario San Francisco na California.
E fin di siman aki a tuma luga e EurekaFest den e prestigioso MIT (Boston) y e grupo aki di Latino a bay cu tur e miradanan pa loke por ta un solucion economico y practico pa e miyones di refugiado y desampara na mundo.
Fuente: http://www.elcolombiano.com
Hobennan Latino a inventa tent cu solar panel
LOS ANGELES, California – Ideanan simpel cu ta cambia mundo. Cu miles di habitante riba caya cu tin na Los Angeles, California, tabata tin un dak pa proteha nan mes di e inclemencianan di e clima, tabata e obsesion di un grupo di 12 studiante di origen Latino, kendenan a desaroya algun tent cu ta bin dota cu panelnan solar.


text:
Riba 22 di novèmber, 2017 ta kumpli 51 aña ku e gran estadista mr. dr. Moises Frumencio da Costa Gomez (Dòktor) a muri na edat di 59 aña. Poko konosí ta ku iglesia katóliko a nenga retundamente pa dera Dòktor -un katóliko- den un santana katóliko. A dera Dòktor den santana protestant na Otrobanda. Na su entiero dominé Meerberg a resa:
Ziet, een koning zal regeren in gerechtigheid, en de vorsten zullen heersen naar recht.
En die man zal zijn als een verberging tegen den wind, en een schuilplaats tegen den vloed, als waterbeken in een dorre plaats, als de schaduw van een zwaren rotssteen in een dorstig land.
En de ogen dergenen, die zien, zullen niet terugzien, en de oren dergenen, die horen, zullen opmerken.
En het hart der onbedachtzamen zal de wetenschap verstaan, en de tong der stamelenden zal vaardig zijn, om bescheidenlijk te spreken.
E echo ku a ninga di dera Dòktor den un santana katóliko a kousa konsternashon. E iglesia a bisa ku e negashon ta pasombra e defuntu a kasa, parti i bolbe kasa. Konosedónan sa sinembargo ku e aktuashon aki tabata unu netamente polítiko i no religioso. Dòktor huntu ku Monseñor Verriet a lanta e poderoso Curaçaosche Rooms Katholieke Partij, CRKP na 1935 (ku no ta KVP manera hopi ta bisa) ku a gana e promé dos elekshonnan pa Staten na 1938 i 1942. Na 1944 Partido Demokraat ta lanta i den e siguiente elekshon ta gana di CRKP. Esaki a pone ku Dòktor kier a modernisá CRKP dor di e.o. redusí e influensia di iglesia katóliko den CRKP. Esaki no a kai den bon tera serka e iglesia i a pone ku eventualmente Dòktor a bai ku su asiento i lanta Nationale Volkspartij (NVP). CRKP a desaparesé i e iglesia nunka a pordoná Dòktor, ni despues di su morto.
Un dia promé ku konmemorashon di 100 aña natalisio di Dòktor riba 26 di òktober 2007, Pader Amado Römer den su predikashi den katedral di Santa Ana a pidi pordon pa e manera ku su amigu a keda tratá. No ta konosí si Pader Römer a papia na nòmber di su iglesia òf komo persona.
Na 1997 a saka e restonan di Dòktor for di e santana protestant na Otrobanda i a hiba esakinan pa Bottelier, un santana katóliko, pero ku no ta kai bou di régimen di Obispado.
Pas eterno na e mas ilustre emansipadó polítiko di nos pais.
Thimphu, Bhutan


text:
Diasabra atardi a drenta informacion di un persona cu lo tabata pisca y despues pa un of otro motibo lo a cay na laman y hoga. Esaki tabata na Conchi. Algun persona eybanda a haya e curpa y nan a pone un caminda y avisa autoridad, p’asina nan lo por transporte. Mesora
Day: September 10, 2017
Celebracion di Dia di Bonaire
Jennifer Arends Reyes activo durante diferente actividad di partido AVP
Recientemente candidata number 10 riba lista di AVP, Jennifer Arends-Reyes a tene un accion di sticker na parokia di Tanki Leendert. Jennifer Arends Reyes ta conta cu un sosten masal y ta moviendo den tur bario di Aruba acompaña cu su team dinamico. Loke ta haci Jennifer un candidato fuerte ta su determinacion pa cumpli cu su proposito, su carisma pa otro y su dedicacion pa bishita hogarnan y scucha di su votadornan nan pensamento y opinion. E accion di sticker tabata un dia ameno unda Jennifer Arends Reyes a pega tur su stickers riba autonan di su siguidornan y na mes momento a ricibi diferente invitacion pa bishita mas hogar y tambe pa mas reunion di contacto den mas bario di Aruba. Esaki ta algo cu Jennifer Arends Reyes ta dedica hopi tempo na dje y na mes momento ta disfruta di conoce e calor y hospitalidad di nos hendenan. Di e manera aki tambe Jennifer Arends Reyes ta comparti e plan y vision di su mes como politico y tambe di partido.


text:
Charlotte Doornhein ta bishita biblioteca
Na biblioteca e comision di Festival di buki pa mucha a cuminsa brainstorm riba un proximo edicion di e festival.
Aña pasa a scohe Charlotte Doornheim pa skirbi e buki di siman. Tema pa e festival 2014 ta ‘Fiesta’. Pa cuminsa e proceso di investiga e tema, Charlotte Doornheim a bishita Aruba e siman aki. Tambe el a reuni cu e comision na biblioteca.
Charlotte ta hopi contento cu su reto nobo. E mes tambe tin roots na tanto Aruba como Corsou caminda el a biba cu su famia pa cinco aña. Charlotte a cuminsa su investigacion y preparacion na Museo Arqeologico. E kier haya inspiracion pa e ‘Fiesta Arubiano’ cu conoce hopi tradicion y ritual. Scolnan lo haya e buki regalo. Clientenan di libreria ta haya e buki cu compra di 25 florin.
Charlotte su bishita di trabou tabata un siman largo, mayan e ta bay Hulanda bek. Na biblioteca nan ta hopi ansioso pa sa kico ta bay ta e concepto di e buki pa mucha. Charlotte Doornheim lo ta na Aruba durante e festival di buki pa mucha y ta bishita diferente scol. Charlotte ta skirbi buki pa mucha, storia cortico y poesia. Haciendo esaki e ta experencia un placer y goso profundo. E ta purba di trece diferente mensahe den su storianan manera libertad, e importancia di placer, para pa bo escohencianan y cana bo propio caminda.


text:
Hulandes Ben Feringa ta gana Premio Nobel di Scheikunde
STOCKHOLM, Suecia - E investigado Hulandes Ben Feringa a gana e premio Nobel pa Scheikunde, hunto cu Jean-Pierre Sauvage y James-Frazer Stoddard, pa nan...
Ta habri bek stacion di trein nort di Brussel tras un...
BRUSSEL, Belgica - E stacion nort di Brussel a wordo habri diaranson un ora despues di a wordo evacua pa polis debi na un...
Horcan Matthew ta dirigi pa Merca despues di laga un desaster...
PORT-AU-PRINCE, Haiti - Despues di su awaseronan feros y biento den varios nacion di Caribe y di a laga un "desaster" zuid di Haiti,...
Kaine ta bisa cu ta dun’e “teror” pensa riba Trump como...
WASHINGTON D.C., Merca - E aspirante democrata pa e Vicepresidencia di Merca, Tim Kaine, a bisa awe cu ta dun'e "teror" pensa den e...
Santos lo reuni mañan cu ex presidentenan Uribe y Pastrana pa...
BOGOTA, Colombia - Presidente Juan Manuel Santos a confirma cu mañan e lo reuni, separadamente cu e expresidentenan Alvaro Uribe y Andres Pastrana pa...
Asina un muhe a dicidi di spanta un crocodil cu a...
KAKADU, Australia - Den un video cu a keda registra na momento cu un muhe cu tabata cana trankilamente cu su mascota banda di...
Alerta na Florida pa horcan: lo bay tin orden di evacuacion...
FLORIDA, Merca - Centro Nacional di Horcan a emiti un alerta pa horcan den partinan di e costa di Florida. Gobernador di e estado, Rick...
Awe ta dia mundial di bestia
Awe, dia 4 di October, ta dia Mundial di tur animal. Cu e desaroyo di civilisacion, a adkiri conciencia y regulacionnan legislativo riba e...
James ta yega Asuncion pero no lo train te cu pasa...
ASUNCION, Paraguay - E futbolista di Real Madrid, James Rodriguez a yega dialuna Asuncion pa forma parti di e grupo convoca pa e seleccionador...
Tres cientifico ta gana e premio Nobel di Fisica pa estadonan...
STOCKHOLM, Suecia - Cientificonan di origen Britanico, David Thouless, Duncan Haldane y Michael Kosterlitz, a gana diamars e premio Nobel di Fisica pa revela...
E peligroso horcan Matthew a toca tera na Haiti
PORT-AU-PRINCE, Haiti - E wowo di horcan Matthew a yega Haiti. El a toca tera cerca di Les Anglais, west di e pais awe...
Economia: Perde 1000 miyon y sigui biba como miyonario? Trump sa...
NEW YORK, New York - Con Donald Trump por afirma cu el a perde casi mil miyon di dollar den declaracionnan di impuesto na...
Asina “polis” cu ta lucha contra Airbnb ta funciona
SAN FRANCISCO, Merca - E apartamento di di dos piso tabata bunita y grandi, e tabata tin dos camber hopi bon decora. E tabata...
Horcan Matthew ta sigui menasa Haiti y ta pronostica un acercamento...
E poderoso Horcan di categoria 4 Matthew ta sigui cu su caminda pa Haiti cu bientonan maximo di 140 miya pa ora y modelonan...
E menasa ta sigui: Poderoso horcan “Matthew” ta mantene Haiti, Jamaica...
Horcan "Matthew" ta acercando dialuna na e paisnan densamente pobla di Haiti y Jamaica, cu bientonan potente cu ta menasa construccionnan precario y awasero...
Kim Kardashian a wordo atraca den apartamento na Paris
PARIS, Francia - Kim Kardashian a wordo atraca den e apartamento cu e tabata huur na Paris diadomingo anochi, segun su vocero a bisa...
Occidente kier ataca regimen Noord Coreano cu …… novela
WASHINGTON D.C., Merca - Merca kier pone media y entretenimento pa asina pone e lider di Noord Corea, Kim Jong un riba su rudianan. Esaki...
E “no” a gana: Colombianonan ta rechasa e acuerdo di paz...
BOGOTA, Colombia - E opcion di e "no" na e acuerdo di paz firma pa e Gobierno Colombiano cu e guerilla di FARC, a...
Merca ta evacua su personal den e base Cubano di Guantanamo...
GUANTANAMO, Cuba - Armada di Merca a ordena e evacuacion obligatorio aki di henter e personal no esencial di e base di Guantanamo, Cuba...
Reino Uni ta na caminda pa laga Union Europeo pa 2019
LONDON, Inglatera - Prome Minister Britanico, Theresa May a bisa diadomingo cu Reino Uni lo cuminsa cu e proceso formal pa laga Union Europeo...


text:
Apenas e aña tin algun dia bieu cu e prome tormenta a bira realidad pa madre patria Hulanda. E tormenta pisa a pasa diaranson riba Hulanda, a percura pa paralisacion di treinnan, buelonan cancela y cantidad grandi di daño na propiedadnan. Den oranan di atardi a pasa y solamente na e costa e por a wordo sinti ainda.
E tormenta a percura pa problema cu awa riba careteranan grandi di Rotterdam y Groningen, matanan grandi a cay riba caminda, e dijk entre Lelystad y Enkhuizen, den ambos direccion, a cera completamente door di e mal tempo.
Vuelonan a conoce retraso of a wordo anula. Companianan di aviacion diaranson a cancela mas cu 252 di e 1200 vuelonan planea. Tabata trata principalmente dik vuelonan pa y for di destinacionnan Europeo.
E tormenta a causa problema pa treinnan. No tabatin trein di intercity moviendo entre Dordrecht y Breda. Riba e linea di velocidad halto entre Rotterdam Centraal y Breda no a funciona.
Na costa e awa tabata hopi halto y varios area a wordo cera y na algun caminda mester a pidi ayudo di boluntarionan pa yuda pone saconan di santo.
Na ciudadnan manera Rotterdam y Utrecht tabatin daño causa na cas y scolnan, unda hasta muraya a cay.
E cuerpo di Bombero Hulandes te cu ayera (diaranson) sali mas cu mil biaha pa meldingnan di daño causa pa e tormenta of molester di awa. Mayoria tabata di Rotterdam, Amsterdam, Zwolle, Apeldoorn y Eindhoven.
Na Urk e boto di museo di Arca di Noah a los unda e tabata mara. Na e momentonan ey tabatin bishitantenan abordo.
Caption
Fotonan publica door di Telegraaf ayera mustrando e situacion na Hulanda.


text:
Dialuna den oranan di marduga, presencia di polis ta wordo pidi na dos kiosko den Havenstraat pa motibo di kiebro y ladronicia
Na yegada, polis a nota cu e dos kioskonan cu ta keda pazuid di e parkinglot di Kong Hing, a ricibi bishita di ladron.
Aparentemente lo ta trata di adictonan ambulante kendenan lo a kibra y drenta horta den e kiosko di Lotto, Nancy Lottery, y tambe den e Kiosko cu ta bende souveniers, Gift to go.
Polis a topa cu e fannan di e lugarnan benta patras di e kioskonan.
Polis a purba haya contacto cu e doñonan di e kioskonan pero no tabata posibel pa yega den contacto cu nan, y a dicidi di cera e kioskonan mas mihor cu ta posibel.
Den oranan di mainta, na momento cu e doñonan yega, nan mes lo nota cu nan tabata victima di kiebro y ladronicia.
E doñonan lo por haci un denuncia y entrega un lista di tur loke a wordo horta.


text:
ORANJESTAD (AAN) – Recientemente Miss Aruba Foundation a tene un recepcion na Azia Restaurant pa habri e temporada pa Srta. Aruba 2018. Na e eleccion aki e ganadora maximo lo representa Aruba na Tokyo Japon na e di 58 edicion di Miss International na un di e di 3 certamen mas renombra y mas grandi di mundo.
Durante e recepcion a conta cu varios invitado, posibel sponsor y preparadornan di miss y cu presencia di nos actual embahador di beyeza nacional Srta. Aruba Tania Nunes y Miss Earth Aruba Kimberly Wever.
Sr. Isaï Labadie Presidente di Miss Aruba Foundation a anuncia cu pa 2018 lo bin cambio positivo den e certamen y lo conta cu un tremendo team pa cu e certamen.
Inscripcion pa cu participacion pa Srta. Aruba a habri y por hasi esaki di awor caba.
Pa mas informacion pa cu inscripcion pa representa bo distrito y competi pa Srta. Aruba por tuma contacto cu 5971221 of 5672668 email: missarubafoundation@live.com
Miss Aruba Foundation ta gradici Sr. Arnold Mohamed, Sr. Daniel Ferrara, Sr. Osman Aray di Televen “La Bomba” pa nan tremendo aporte pa cu e recepcion.
Dia 17 di Februari 2018 lo presenta e candidatanan oficialmente na prensa y certamen final lo tuma lugar 31 di Maart 2018. Esaki lo ta e di 5 Srta. Aruba y pa cu e ocacion aki lo ta conta cu presencia di prensa internacional pa cubri e certamen aki y algun invitado di exterior.


text:
WILLEMSTAD – Ministerio di Desaroyo Ekonómiko a tuma nota den algun medio di komunikashon di un informashon eróneo ku ta sirkulá enkuanto bòternan di whisky ku a wòrdu enkontrá sin ‘batchnummer’ na Goisco Wholesale i di e forma aki kier rektifiká e informashon aki.
Tur produkto ku ta keda importá riba nos teritorio mester ta dispone di un asina yamá ‘batchnummer’. E ‘batchnummer’ aki ta un number di identifikashon úniko ku ta keda asigná na produkto/materialnan via di e fabrikante. E ‘batchnummer’ no ta stipulá fecha di vensementu di un produkto. E ‘batchnummer’ ta wòrdu uzá pa por sigui e orígen i e originalidat di produktonan ku a/ta keda importá.
E tim multidisiplinario enkabesa pa inspekshon ekonómiko di MEO a risibí notifikashon resientemente ku lo mester tin bòternan di whisky riba merkado ku no ta dispone di e ‘batchnummer’ di e fabrikante. A kondusí e kòntròlnan nesesario i enberdat a bin topa ku algun bòter di whisky sin ‘batchnummer’ entre otro na e establesimentu di Goisco Wholesale.
E lote di whisky aki lo mester a drenta via di e kanalnan legal kual ta nifika ku e establesimentu(nan) na unda a enkontrá e bòternan aki no a kometé ningun delito ekonómiko.
Aktualmente e situashon ta bou di investigashon dor di tur e partidonan konserní pa asina por yega na un solushon struktural den esaki. Loke si nos ministerio kier aklará ta, ku no ta trata di iregularidat ni tampoko ilegalidat spesífikamente na e establesimentu di Goisco Wholesale en partikular manera por a aparentá via di medionan di komunikashon den e dianan tras di lomba.


text:
E TOREN DI VIGILANCIA February 2015 | Abo Ta Gusta Bo Trabou?
Hopi hende ta gusta traha y nan ta haya hopi satisfaccion den nan trabou. Kico a yuda nan haya e actitud positivo ey pa cu trabou duro?
TOPICO PRINCIPAL
Trabou Duro—El A Bay for di Moda?
Tin hende ta pensa cu trabou duro ta bou di nan nivel. Sinembargo, hopi otro hende ta gusta traha duro. Kico ta yuda nan pa ta satisfecho cu nan trabou?
TOPICO PRINCIPAL
Abo Ta Gusta Bo Trabou?
Wak algun conseho practico di Bijbel cu por yuda bo haya goso y satisfaccion den bo trabou.
UN COMBERSACION INTERESANTE TOCANTE BIJBEL
Dicon Ta Bon pa Analisa Bijbel?
Aunke Bijbel a ser skirbi hopi tempo pasa, su conseho tin balor practico pa nos tempo. Con principionan di Bijbel por yuda bo den tur aspecto di bida?
BIJBEL TA CAMBIA BIDA DI HENDE
E Contestanan Cla y Logico di Bijbel A Impresiona Mi
Ernest Loedi a haya contesta pa e preguntanan di mas importante di bida. E contestanan cla di Bijbel a dun’e berdadero speransa pa futuro.
IMITA NAN FE
“Interpretacion No Ta Dios Su Asunto?”
Kico a duna Jozef curashi pa interpreta e soñonan di hefe di e coperonan di Egipto, hefe di e panaderonan y di Farao? Con Jozef a pasa di prizon pa palacio riba un solo dia?
Pregunta Cu Bijbel Ta Contesta
Imagina bo e paz y siguridad cu lo reina ora tin un solo gobierno pa henter mundo. Dicon nos por kere Dios su promesa pa percura un gobierno asina? Ken lo ta e gobernante ideal di e gobierno ey?
Lesa Mas Articulo Online
Bijbel Ta Contene Sabiduria di Hende?
Haya sa loke Bijbel mes ta bisa.


text:
LONDON, Inglatera – Cientificonan Mericano a detecta pa prome biaha lesionnan celebral provoca pa e virus Zika durante e desaroyo fetal den primatenan no humano, segun un estudio publica den e revista Nature Medicine.
E observacion experimental di un caso di malformacion den un ehemplar di macaco rabo di porco (Macaco nemestrina) por facilita e creacion di un modelo animal pa proba e eficacia di intervencionnan terapeutico viabel den humano, EFE a informa.
“E estudio aki lo yuda nos na determina si un vacuna of tratamento contra zika ta preveni e lesionnan celebral den e feto, mescos cu pa conclui si ta sigur administra e remedinan ey durante embaraso,” Kristina Adams, investigado di e Universidad di Washington (Merca), kende a lidera e trabao, a afirma.
E resultadonan di e grupo Mericano “ta anula cualkier duda cu por keda riba e increiblemente peligroso cu ta zika pa e desaroyo di e feto,” Adams a añadi, profesora di obstetricia y ginecologia, den un comunicado di su universidad.
E investigacion, caminda cu a inocula e virus na primatenan na estado, ta aporta e prome pruebanan directo cu zika por atravesa e placenta den fasenan mas laat di e embaraso y afecta e feto.
“Nos a keda hopi sorprendi ora cu nos a wak e prome imagen di resonancia magnetico di e celebro fetal dies dia despues di a inyecta e virus. Nos no a premira cu un area asina amplio ta keda asina profundamente afecta den asina poco tempo,” Lakshmi Rajagopal, coautor di e estudio a sostene.
A rais di e resultadonan ey, e cientificonan ta kere cu cualkier tratamento pa preveni malformacionnan celebral den e feto, tin cu consisti den un vacuna of bon den un remedi profilactico administra na e momento di e infeccion pa un picadura di e sangura, den bista na neutralisa e virus lo mas pronto posibel.
“Ora cu un muhe na estado cuminsa nota e prome sintomanan, e celebro di e feto ya por ta daña,” Rajagopal a adverti.
E luna aki, e Organisacion Mundial di Salud (OMS), a considera cu e epidemia di e virus Zika por constitui un emergencia sanitario di alcance internacional, dado na su continuo expansion geografico y e amplia lagunanan den conocimento riba e efectonan neurologico.
E epidemia ta procede di un cepa identifica pa prome biaha riba e islanan di Pacifico, na 2007, si bon a cobra forsa na final di 2014, ora cu el a cuminsa propaga na Brasil.
Na Juni, OMS a presenta un plan di respuesta na e crisis sanitario centra riba prevencion, pa cual a calcula cu ta necesario 121 miyon di dollar (107 miyon di Euro) te cu fin di 2017.
Fuente: El Universal
Salud: Zika tambe ta causa lesionnan cerebral den macaco
LONDON, Inglatera – Cientificonan Mericano a detecta pa prome biaha lesionnan celebral provoca pa e virus Zika durante e desaroyo fetal den primatenan no humano, segun un estudio publica den e revista Nature Medicine.


text:
Esaki ta e motibo pakico e nivel di Staten no ta keda eleva!
ORANJESTAD(AAN): E network social Facebook a bira un medio cu hopi tin acceso na dje, casi por bisa cu pa minuut e tin un atencion. Ta bon pa cierto hendenan realisa cu e por ta un bon medio pa yuda den educa y concientisa un pueblo, pero no pa haci redo of skirbi cosnan cu no ta corecto ariba dje.
Ta tristo pa mira con un persona manera drs. Xiomara Maduro, protehida di e lider di MEP, sr. Nel Oduber, hasta Nel a cede su asiento pe, ta sinta skirbi disparate ariba Facebook na lugar di haci su trabao den Staten. Xiomara por a usa su tempo mihor door di sinta scucha con otro parlamentarionan cu experiencia grandi, kisas di su propio partido por siñe con pa hiba politica.
Con pa ora durante tratamento di leynan asina importante pa nos pais, drs. Xiomara Maduro ta sinta hunga ariba su facebook, skirbiendo encuanto circo etc. Ta parse cu ta e mes ta hungando di payaso den su mesun circo.
Pueblo a mustra cu e tabata fada di Nel Oduber pa su forma di papia cu tabata bao nivel y tabata hiba politica di riool, awor ta Xiomara a sigui e bon lesnan cu e a haya di su lider. Nos ta spera cu Xiomara lo siña su les, educa su mes, corda cu estudio no ta tur cos, pero con bo ta actua, comporta y traha ta esun cu ta haci bo un persona intelectual. Laga politica di riool pa hende cu menos estudio y ta bo deber y derecho, kendenan a bay studia cu placa di pueblo pa realmente traha na interes general di nos pais.
E hobennan mester por haya mihor ehempel di esnan cu ta den Parlamento pa asina nos por haya personanan capaz, bon studia, bon prepara, pero no personanan cu apesar di nan estudio nan a keda mucha y ta comporta nan mes como mucha. Xiomara ta duel nos pa bisa, pero abo ta un di nan y for di bo e pueblo y nos hobennan no por haya e mihor ehempel. Por bisa cu bo ta un politico cu a nace como un politico sin futuro of mihor bisa un fracasa. Foei Xiomara, lesa loke bo a publica ariba facebook pa asina bo mes por corehi bo mes y escohe pa bandona politica cu defintivamente no ta bon pa bo.


text:
Sistema Remoto di Feligresia
E sistema computarisa aki a wordo crea pa juda e iglesia pa mantene su registronan di feligresia actualisa y pa usa e informacion aki pa avance di e obra. For di cualkier iglesia di e pais, usando internet bo por haña acceso na e base di dato.
E secretaria of secretario por realisa e siguiente trabounan via e programa:
- Añadi miembronan nobo
- Actualisa e dato di miembronan di su iglesia.
- Consulta informacion di miembronan di otro iglesianan
- Mira e estadistica di su iglesia
- Crea un informe cada trimester
- Publica miembronan den e lista di “Paradero desconoci”
- Desfraternisa miembronan (segun e ordu di iglesia)
- Ejecuta traslado di Feligresia
- Organisa buki di registro
- Crea un lista di miembronan
- Comunica directamente cu secretarianan di otro iglesia o campo.
- Conoce e pastornan of ministronan autorisa
Den e pagina aki tin tur e informacionnan necesario pa e uso corecto di e sistema informatico
Pa instalacion
Stap 1: Por baha e instalacion for di cualkier di e linknan aki Opcion 1 (pagina MVLLOC), Opcion 2
Stap 2: Ejecuta e instalado y sigi e stapnan.
Validacion
Imagen di e pantaja "Login"
Pa drenta de e sistema, mester di un nomber di usuario y un clave.
Esaki e Mision di cual e iglesia ta pertenece lo provee.
Imagen di e pantaja principal
Pa ingresa un miembro nobo
Ora primi e boton "Ficha" e siguiente bentana lo habri, caminda lo mester jena e number di cedula di e miembro nobo.
Imagen Pantaja di Ingreso
* Mester jena e number di cedula, paso esaki ta esei ta e documento nacional di identificacion.
En caso cu un mucha no tin number di cedula paso e ta menor di edad (<18):
Usa e number di I.D. di un di e mayornan, añadiendo un number extra cu por ta e number di e yiu, por ejempel:
Cedula di e mama 12-13-14-35 y si ta di dos yiu, e orei su number ta bira 12-13-14-352
* Corda cu e numbernan aki ta temporal, manera e persona haña su number di I.D.
mester hasi e cambio necesario den e sistema.
* Si jena un number di cedula anto hasi un buskeda, y un datonan aparece.
esei kiermen cu e persona ya ta registra como miembro di un iglesia.
Pa registra e miembro: E miembro mester wordo saka for di e iglesia caminda e ta miembro.
Imagen Pantaja di Traslado
- Pa solicita traslado di un miembro, e miembro mester presentabo un solicitud scirbi, e formato por wordo di print den e seccion di
“ Envio de Solicitud de carta de Traslado”
Carta- Solicitud di Traslado | Cartas - Solicitud de traslado| ------------Letter - Membership Tranfer Request
Papiamento | download
Español | descargar
English | download
- Despues mester busca e informacion di e miembro pa medio di algun metodo di buskeda. Por buscele directamente dor di su cedula, nomber o faam, pa esei mester scohe un iglesia o campo.
- Despues di a contesta algun pregunta de cada “check- box” corespondiente, por solicita e traslado y asina cuminsa e proceso .
Danki na ruman Salvatore Lonardo (venezuela), pa su iniciativa pa e creacion di e programa.
Pa mas informacion: sisfir.tk


text:
Nada no ta move sin placa y deporte organisa tampoco. Si nos kier un nivel di deporte halto na unda tur nos hobennan y deportistanan ta wordo brinda e oportunidad, nos mester centralisa tur entrada y reparti na unda mas mester di dje.
A traves di aña e fundacion Lotto ta esun cu tabata percura pa mayoria di entrada sosteni tambe dor di instancianan priva. Pero e cifra cu tabatin pa deporte a bin ta bahando tur aña te na unda mester a bay papia cu Bank of Canada pa anina keda toch cu algo.
Ta di lamenta si cu no a uza e fondonan aki miho y awor tin cu paga e prestamo y interes cu por a bay pa provee pa nos deporte, segun Jacky van Putten.
Den nos plan di maneho di POR Vision 17-21 Hunto nos POR, netamente nos lo kier adresa esaki desde comienso. Mester sa kico tin disponibel y con nos lo por mehora e suma aki. Mester bay bek na mesa cu Bank of Canada y wak kico nos opcionnan ta, no por ta cu mayoria di entrada ta sali di nos isla y nos deportistanan ta wordo priva di esaki.
Danki na un maneho ad hoc di deporte y nos fondonan awe nos tin cu paga pa esaki dor di sacrifica nos hobennan y atletanan, van Putten ta splica.
Por ta di opinion cu mester busca otro entradanan p’asina nos por cumpli cu e programanan cu mester bin pa asina nos scolnan, nos barionan, nos federacionnan, nos instructornan, nos volutarionan, nos edificionan por haya e atencion debido.
Un di e posibilidadnan ta sondia e opcion di haya un procentahe di e drop tax na e casinonan. Mester delibera con esaki lo por wordo haci y kico deporte lo por haya. Tur e fondonan aki, tanto di Lotto pa deporte, Gobierno, drop tax, priva y instancianan internacional mester bay den un fondo colectivo, un fondo nacional di deporte, van Putten ta mustra.
Una bes cu ta bisto loke tin na entrada mester bin prome cu manehonan cu lo drecha tur nos complehonan deportivo existente. Percura cu tin material adecuado pa tur facilidad, scol y federacion por draai manera mester ta. Mester inverti den nos kader di instructornan, tanto profesional y voluntario y mester drenta e barionan p’asina tur mucho no importa nan status social por tin e oportunidad pa eherce nan deporte. Despues por bay pensa unda por amplia facilidadnan dependiendo di e necesidad y recurso humano y financiero.
Vision 17-21 Hunto Nos POR
Crea un Fondo Nacional di Deporte (FND) cu e meta pa atrae, canalisa y aloca recursonan financiero necesario pa sector di deporte. Gobierno for di su presupuesto lo contribui anualmente na esaki, hunto co Lotto pa Deporte y instancianan internacional (gubernamental y no-gubernamental) pa sigura cu structuralmente ta aumenta e fondonan disponibel pa deporte. FND, ademas, lo duna sosten y guia na e diferente federacionnan y asociacionnan deportivo pa loke ta nan propio esfuersonan pa recauda fondo, van Putten ta conclui.


text:
WILLEMSTAD – “Premier William Marlin mester a pidi hopi mas ayudo. E y gobierno Hulandes a laga St Maarten na caya". Asina Mike Bindraban ta conta partner den noticia Caribisch Netwerk. Bindraban ta un di e afortunadonan cu un buelo di Insel Air a wordo transporta di St Maarten pa Corsou diabierna. Segun e, tin anarchia total riba e isla. E tata di Bindraban ta malo, pues ora cu ela tende cu e por a bay Corsou cu su famia, ela sinti e como un milager. "Dianan largo bo mester ta fuerte y tene tur hende sigur. Mi por a yora ora cu cu realmente nos por a move". E sentimento ta dobel si, pasobra e sa con e situacion di e isla ta. "E no ta sinti bon contra esnan cu t'ey ainda, pero mi tata ta malo y mi tin un yiu cu tin cu wordo protehi. Riba esey bo ta pensa".
DESESPERACION
Bindraban a crece na St Maarten, pero ta biba na Hulanda. E tabata di vacacion riba su isla natal, ora cu e horcan Irma a aparece. Nan a purba bandona e isla, pero tur buelo tabata yen. Pa por tabatin un lugar sigur, nan a mobilisa di un localidad banda di beach, pa un lugar mas paden. "Ora cu e wowo di horcan a pasa, nos a bay pafo pa wak. E parti ariba di e apartamento no tabata t'ey mas; e dak a disparce, e contenido di e cas a bula bay. Hendenan desespera buscando nan famia. Mientrastanto biento a bolbe cuminsa supla: E di dos parti tabata na caminda y tabata mesun feroz".
Despues di e tormenta, Bindraban a realisa cu tur cos a bay perdi: nan no por a bandona e isla y tabata simplemente 'pega'. "Mi casa tabata papia di e auto di huur, pero e compania no t'ey mas. No tin nada mas. Y con bo ta splica un mucha di 3 aña?"
DESTRUCCION
Bindranban a bula awe (diasabra) cu su famia bek pa Hulanda. "Ta tristo. 85 porciento di e isla ta destrui, infrastructura ta 100% destrui. Tin chaos, tin hortamento, na Simpson Bay Resort hende ta wordo secuestra, y polis mes ta ocupa cu nan propio asunto. Segun Bindraban, a mal calcula e horcan. "Premier Marlin a pidi apenas ayudo pa 40 militar y esey ta debi na honor. Y gobierno di Hulanda? Ministernan Plasterk, Koenders y Rutte mester por a prermira esaki".
AYUDO
Segun Bindraban, mester tin ayudo extra mesora aworaki. "E pista di aterisahe ta limpi awor. Pues manda mas bapor, avion y ayudo". Como cu St Maarten ta un pais autonomo dentro di Reino Hulandes, gobierno mester ta esun pa pidi ayudo. "Pero tur cos ta plat. E premier no por ni localisa su propio ministernan. E ayudo ta necesario".
Fuente: Caribisch Netwerk/Elisa Koek Foto Mike Bindraban
CARACAS - Presidente Venezolano Nicolas Maduro a extende e medida contra islanan ABC cu tres dia mas te dia 15 di januari. Asina fuentenan di NoticiaCla na Caracas a confirma awe mainta. E motibo ta cu ta pendiente di e reunion importante awe na Aruba riba e tema, y a prolonga e medida pendiente resultado di e reunion. Pa esaki lo ta saliendo awe mainta pa Aruba dos minister di gabinete di presidente Nicolas Maduro y e vice ministro pa Europa di e cancilleria di Venezuela pa atende e reunion.
KRALENDIJK – E comentario di prome minister di Aruba Evelyn Wever Croes cu Bonaire tin suficiente espacio pa ‘hospeda’ Venezolanonan illegal di Aruba, no ta corecto. Asina secretario di estado Hulandes Raymond Knops a bisa na Bonaire. Asina e partner di noticia cu NoticiaCla, Caribisch Netwerk ta raporta. “E no ta parsemi un bon idea. E no ta e miho idea pa hala e problema y pase pa otro” segun Knops durante fin di su bishita na Bonaire.
ORANJESTAD/CARACAS – Presidente Venezolano Nicolas Maduro a extende e ‘medida di suspension di tur tipo di trafico aereo y maritimo, y tambe cualkier intercambio comercial cu Aruba, Bonaire y Corsou’ te cu dia 12 di januari proximo. Asina vice presidente di e pais Tareck El Aissami a confirma riba su cuenta twitter. “Hasta cu no realisa e reunion di nivel halto cu autoridad di e islanan aki, y concretisa un plan di accion pa combati e mafia cu ta horta nos bienes’. No a bisa te ki dia esaki a keda extendi. Minister di turismo di Aruba Dangui Oduber a confirma esaki tambe pa NoticiaCla despues.
KRALENDIJK –Dialuna den oranan di mainta Secretario di Estado drs. Raymond Knops encarga cu Asuntonan Interno i Relacionnan den Reino a hasi un bishita cerca gezaghebber Edison Rijna pa sera conoci. Gezaghebber como muestra di aprecio a pen Secretario di Estado Knops ku escudo di Bonaire. Tambe e mandatario hulandes a sera conoci cu Colegio Ehecutivo y aki tambe gezaghebber na nomber di gobierno di Bonaire a obsekia e mandatario un album conteniendo paisahe nan di Bonaire.Finalmente e Secretario di Estado a sera conoci tambe cu miembronan di Conseho Insular. E mandatario ta bishita Corsou dia 9 y ta yega Aruba dia 11 di januari.
CARACAS - Venezuela a cera su frontera cu Aruba, Bonaire y Corsou pa 72 ora. Asina e presidente a informa diasabra. Pa e periodo ey, ningun avion of boto por move entre e paisnan menciona. E impacto lo ta mas grandi riba trafico maritimo ya cu aereo e ta practicamente nada. Autoridad local no a reacciona ainda oficialmente.
ORANJESTAD –Si presidente di Venezuela Nicolas Maduro actua riba su menaza di cera frontera comercial cu Aruba, ‘e por afecta nos severamente’, segun prome minister di Aruba Evelyn Wever Croes den e programa NoticiaCla LIVE diahuebs. E la desmenti si e audio cu ta circula cu ta bisa cu pa 1 di januari proximo lo cera frontera cu Venezuela. E mandatario a sigura cu el a tuma accion riba e caso di menaza di presidente di Venezuela pa cera frontera, aunke Aruba riba su mes no por actua riba e tema. “Desde e prome reaccion, e liña di comunicacion tabata pa expresa nos preocupacion pa cu mensahe asina” Wever Croes a sigui bisa.


text:
Awe nos ta recorda Maria Magdalena, un pecador cu a comberti y a forma parti hunto cu e discipelnan di Hesus. E tawata presente na ora di Hesus su morto y e tawata e prome cu a mira Hesus Resucita. Den e Evangelio awe nos por lesa di e angustia di Maria Magdalena ora e no a haya Hesus den e graf y ta te ora Hesus a yame na su nomber e la haya e alivio. ( Huan 20,1-2,11-18 ) Mescos asina hopi biaha nos tambe ta sinti den hopi momento cu Hesus no tey cu nos te ora nos sinti su presencia tanto ta den e Palabra of den Santa Eucaristia. Nos mester haci mescos cu Maria Magdalena cu ta bai anuncia cu Hesus ta Bibo, cu E la vence morto y cu nada ta imposibel p’E basta nos ta kere. Tata Misericordioso, danki cu semper Bo ta duna nos un otro oportunidad y cu Abo no ta haci distincion di hende. Laga nos tin e anhelo y e sed di Dios pa nos por bandona nos mes completamente den su existencia, cu semper tey cu nos y cu ta stima nos incondicional. Amen.
Orashon di dia 22 juli 2017
Posted in Orashon di Dia


text:
CARACAS (AP) – For di masha hopi pais y mandatario tabata tin reaccionnan relaciona cu e protestanan convoica pa oposicion y oficialismo na Venezuela mey mey di un situacion tenso politico y social den e pais. Aki ta sigui algun.
== E presidente argentino Mauricio Macri a skirbi riba su cuenta Twitter cu e ta lamenta profundamente e mortonan cu a cay na Venezuela y cu no a atende e peticion di e region pa garantiza un dia pacifico. El a reitera atrobe pa paisnan di e region pone presion pa Venezuela convoca eleccion.
== Bao di e consigna “No más dictadura”, un grupo di residente venezolano na Argentina a cende bela durante un vigilia convoca Plaza Vaticano, den centro di Buenos Aires. E manifestantenan a expresa nan preocupacion pa familianan cu ta biba na Venezuela y nan a reclama ayudo di comunidad internacional.
== Comisión Interamericana di Derechos Humanos (CIDH)a manifiesta nan alarma contra e militarizacion venezolana y e yamada di president Maduro di a arma a 500,000 milicias civiles “para defende paz, soberanía y independencia di e patria”. CIDH a bias cu: “e inminente despliegue di forza militar y milicianan civiles armada ordena pa Poder Ehecutivo ta representa un amenaza grave di e standardnan riba materia di proteccion di seguridad ciudadano y proteccion di derechonan humano”.
== Presidente Nicolás Maduro a informa cu tin 30 detenido debi na e manifestacionnan y durante un acto publico el a asegura cu e no ta hala atras pa loke el a califica como como un “golpe di Estado terorista”.
== E president panameño Juan Carlos Varela a urgi gobierno di e mandatario Nicolás Maduro y oposicion pa desisti di demostracionnan di forza den caya y pa buscar un salida negocia di e crisis político, cu respet pa e estado di derecho y bida humano.
== Secretario di Estado americano, Rex Tillerson, a bisa reporteronan: “Ta preocupa nos cu gobierno di Maduro ta violando su propio constitucion y no ta permita pa voznan di oposición wordo scucha. Sí, e situacion aki ta preocupa nos hopi. Nos ta observa masha di cerca y traha cu otronan, particularmente via OEA, para comunica e preocupacionnan aki”.
== Durante un sesion ordinario di Consejo Permanente, diOrganizacion di Estadonan Americano, OEA, e viceministro pa Noord America y embajador den la OEA Samuel Moncada di Venezuela a acusa Merca y e secretario general di OEA, Luis Almagro di propicia un golpi di Estado den su país mescos cu diamars presidente Nicolás Maduro tambbe a haci.
== Secretario general di la Organizacion di Estadonan Americano, Luis Almagro, a bisa cu Venezuela mester wordo mira como un advertencia pa tur otro pais di Latinoamerica.
Almagro a adverti cu e gobierno di Nicolás Maduro ” ta preocupado solamente pa mantene su mes cu poder pa su propio bienestar y total impunidad” y a converti den “e amenaza principal di supervivencia di su ciudadanonan”.
== Activistanan di derechonan humano a manifiestan riba e situación interno na Venezuela na Den Haag, Hulanda. Cu baret y chaketa cu colornan di bandera venezolano, algun hende a mustran pancartanan cu ta pidi pa detene loke nan a califica di “dictadura” den e nacion sudamericano.
“No mas represion. No mas dictadura”, por a lesa riba e spandoeknan dilanti instalacionnan di Corte Penal Internacional, e principal organismo hudicial di Nacionnan Uni.
== Presidente di Colombia Juan Manuel Santos a solicita su canciyer pa pidi secretario general di Nacionnan Uni, Antonio Guterres, “pa pone su atencion riba e militarizacion preocupante di sociedad venezolano”.


text:
Awe ta ‘Dia Internacional di Famia’. Mi ta pidi bo pa tuma un rato pa wak un video cu ta mustra nos hopi cla pakico ta importante pa nos no bira cara pa e realidad scondi den mas famia cu nos ta kere.
‘E berdad scondi’ ta un testimonio di pobresa na Corsow. Situacionnan cu ta conta pa mas isla y pais, tambe pa Aruba. E cosnan di bida cu no tur hende kier wak. E circulo vicioso di pobresa. E abuso sexual den famia. E buskeda pa amor di un muhe jong cu a pasa den tur e situacionnan aki. Y toch e ta hasi e esfuerso pa papia cu su yiunan pa nan tin un miho bida. Pero e no por su so.
E mama di 3 yiu y 27 anja ta bisa: ‘Mi no kier pa mi yiunan pasa den mesun cos cu ami a pasa aden.’ Y toch den tantisimo caso bo ta mira cu den e buskeda pa amor, felicidad y proteccion, muchanan jong ta atrae net e hende den su bida cu ta lag’e pasa den loke e no tabata kier. Manera e senjora cu ta guia mamanan den situacion di pobresa ta bisa; ‘E ta bay hopi mas profundo, cu bo lo pensa na prome instancia.’ E berdad ta cu e tin hopi di hasi cu cicatrisnan di bida. Y sin guia adecuado y comprenshon di otro, e persona ta keda pega. Pasobra niun hende a sinj’e balora su mes. Tampoco pa e explora di ki forma e por sali di pobresa dor di usa un posibel talento cu e por tin.
Tin ora mi ta puntra mi mes si e hendenan cu tin cu yuda e mamanan aki tin mas facilidadnan pa traha cun’e, e lo por yuda mas? Si cambia leynan cu ta pone tanto e mama como e tata responsabel pa e yiunan, hombernan lo pensa miho prome cu traha yiu? Si pueblo henter cuminsa wak hende den necesidad cu wowonan di compashon, y yuda pa nan haja mas balor propio, nos lo crea un miho comunidad?
Cosnan pa pensa, pa ami y abo…
Stima bo famia y stima tur famia…
Ingrid Werleman, pa www.comprondiendobida.com


text:
ORANJESTAD (AAN): Charity Bazaar na Cruz Cora Aruba ta habri Diasabra awor, 11 di november di 5’or di atardi pa 8’or di anochi. Lo tin paña na prijs pa un cartera chikito, pero na mes momento ta recauda fondo pa e departamento di Ayudo Social di Cruz Cora. Asina por tin fondo pa sigui yuda otronan den necesidad. Y cu sosten di Oranjestad Laundry, pañanan ta wordo laba y tur cos ta den bon condicion.
E Charity Bazaar ta habri for di 5’or di atardi pa 8’or di anochi.
Ultimo Charity Bazaar pa 2017, lo ta Diasabra 9 di december cuminsando for di 5’or di atardi pa 8’or di anochi.
E Charity Bazaar ta na Cruz Cora Aruba, Pedro Gallegostraat 14, Dakota.


text:
Diadomingo den oranan di atardi, un caso peculiar di “hit and run” a sosode den area di Sabana Liber. Un SUV Mercedez Benz color blauw numera A-62823 a dal tras di un Kia Sportage color geel numera A-28543.
Esnan di e Mercedez Benz tabata kier regla e sitacion riba nan mes, pero e chauffeur di e Kia Sportage a insisti pa yama e departamentonan concerni. Kinan e chauffeur di e Mercedez Benz a subi den e vehiculo y bay for di e sitio, lagando dos persona di habla Spaño atras.
Polis a presenta na tempo pa atende cu e dos sospechoso, kendenan a resula di ta kedando di forma ilegal riba nos isla. Ademas, a confisca algun mil florin cash.
Ambos sospechoso ta di nacionalidad Venezolano y a keda deteni y transporta cu jeep di Polis (“Dogcatcher”) pa Warda. Polis di Trafico tin e caso bou investigacion.


text:
Wak bon. Mi heup ta hanchu. Ma baha 25 kilo. I dimes vetnan dimas a baha for di ront mi kurpa. I tambe heup i chanchan. E jeans na links a bira hopi grandi mes pa mi.
Pero mi figura a keda tog di Pera/Kitara/Hour glass, etc. Kon ku bo ke mir’e of yam’e. Mi heup ta hanchu kompara ku mi otro partinan di kurpa. I ahinda mi tin hopi chanchan. Paso ta esei ta mi bouw natural.
I mi esfuerso duru tur dia prinsipalmente ku mi komementu ta pa tonifika mi kurpa mas. Pa mi ta mas miho den mi bista. Mi ta sinti mi mes dushi asinaki, pero mi sa ku mi por miho pa ku mi mes.
Pues mi ta lanta traha pe tur dia.
Mi no ta kontando bo e kos aki pabo kompara bo mes ku ami. I pensa kiko abo falta of tin di mas. Mi ke bo kompara bo mes ku bo mes. Kon bo tabata? Kon bo ta? I kon lo bo ke ta?
Ta 3 pregunta ku semper bo tin ku perkura pa rekonose bo mes den e kontestanan. Bo meta pa
Baha peso lo ta muchu mas realisabel e orei.
Di eksperensha di mi mes i miles di persona ku a ami, Leroy i nos team a yuda baha peso, mi por sigurabo ku mientras bo ta baha peso ku un dieta natural i bon balansá: * Bo kurpa lo ta kimando mas vèt enbes di muskulo. * Bo kueru lo ta keda ku su bon elastisidat i bai bèk na luga (ku eksepshon di kueru ekstra). * Bo genetika lo perkura ku bo figura natural ta tonifika i aksentua mas miho.
* I bo no ta subi fasil bèk.
No ta importa ki tipo di figura bo tin. Si bo tin peso di mas, bo no ta pèrdè bo figura natural ora ku bo baha di peso korektamente.
Al kontrario. Si bo tin peso dimas, ora bo baha di peso korektamente bo ta un miho vershon di bo mes. Mas saludabel, mas energetiko, mas trankil, mas dushi den bo kueru. I komo bonus, otro hende tambe lo ta mas atrae na bo. Esei ta algu ku bo lo nota i ku ta pruebá di un forma sientifiko.
Pero hasie pa bo mes prome. I No kompara bo mes ku otro hende. Bo enfoke i konsentrashon, mester ta pa bo ta un miho vershon di bo mes. Asina semper lo bo ta mas felis i satisfecho ku resultado di bo esfuerso pa ta na un miho peso.
Sigui traha riba bo meta. I duna lo maksimo pa kada dia bo ta miho ku bo tabata ayera. 😉


text:
WILLEMSTAD – Danki na e hecho ku e parlamentario Marelyn Moses a hasi pregunta riba e Komishon Multidisplinario ku mester a traha riba un alternativa pa kontinuidat di nos refineria, ku a bin sali na kla ku presidente dje komishon a kima 16,8 mion florin pa produsi ‘nul’, ‘zilch’ nada na resultado.
Esei a sali na kla for di e kontestanan ku promé minister Rhuggenaath a manda pa señora Mozes i kaminda un biaha mas e komishon ku nan a nombra tempu ku Soberano tabata den gobiernu ku Ben Whiteman na kabes di koalishon, mester a favoresé ‘famia i amigu’, i a duna e ruman di Helmin Wiels e komishon pa ‘hunga’ kune i ku a kosta miones.
Mientras tantu Werner Wiels mes a disparsé pa predionan lehano igual ku su kompañero di alma soberano Ben Whiteman kendenan no por haña ni ku kachó di difuntu Joe Pinedo.
Señora Mozes a manda punra Rhuggenaath ki dia Gobiernu ta dispuesto pa dialogá ku parlamento riba e asuntu di GZE, Pdvsa i refineria i Rhuggenaath a kontesta ku dia 13 di november nan tabatin invitashon pa asisti na un reunion 7 november pa atende e topiko aki.
Durante e reunion di komishon sentral ultimo di dia 13 di november gobiernu a duna amplio informashon riba e plan B ku a traha for di mei ultimo si akaso no ta sigi ku e refineria i mester buska otro destino pe terenonan aki,.
Hopi tristu ta di tende ku despues di a hinka 16.8mion florin den e komishon di Wiels ku no tin mas kompania envolvi den e plan B ku gobiernu a menshona.
Luna pasá señora Mozes a hasi e pregunta pero si ela hasi nan ayera, e no lo por a tuma nota ku su èks lider politiko Alex Rosaria a manda e informashon devastador ku Guangdon Zhenrong a frakasá na otro pais di Lehano Oriente loke no ta pinta masha alentador pa nan bira aktivo na Korsou.
Ta duele di bisa pero Guangdon a pega e komishon tremendo pakete ku nan promesanan manera Pakete Chileno pero mester tene na kuenta ku Ben Whiteman a kore bende votadónan un ‘dooie mus’ promé ku elekshon pa purba skapa e partido pero no tabatin eksito.
Ku e notisia ku Alex Rosaria a manda ayera den espasio, por bien sera e kapitulo di Guangdon i konsentrá nos tinu riba King Kong, asina tristu e asuntu aki ta.
Riba e pregunta si por duna sifra kuantu hende lo a haña trabou den e proyekto di Guangdon, minister Rhuggenaath a keda debe e kontesta, asina parotin e proyekto a keda prepará.
A ni bista gobiernu no tin riba futuro suministro di krudo di PDVSA pasobra mandatarionan no ta sigi loke ta pasa na Venezuela pa realisá ku Venezuela no tin produkshon ni pa nan mes te pa nan ta bai tin krudo pa Korsou.
Awor aki tur hende ta bèt riba Curoil pa nos tin gas i gasolin den futuro ku nan negoshinan internashonal.
Otro faktor negativo ta ku tur trabou ku Feffik i University of Curacao a hasi den preparashon pa Guangdon kuminsa funshoná, ta tirá afó.


text:
Partido MEP e fin di siman aki a campaña hunto den e bario di Noord un biaha mas.
Nan ta referi na “entrada masal” den cual tur candidato y nan campañadornan ta drenta e bario.
Di e forma aki MEP ta mobilisa mas di 100 hende den e mesun bario.
“Ta un sistema cu nos ta campañando cu ne pa algun luna caba y e ta hopi efectivo.
E reaccion cu nos a haya den Noord ta tremendo. Hendenan ta habri porta di nan cas pa nos y ta hopi interesa pa scucha e vision di MEP. Nos ta enfoca riba e preocupacionnan di e bario mes, y e preocupacionnan di Aruba. Hopi hende ta preocupa pa e insiguridad na Aruba.
Nan ta anhela pa e Aruba di antes atrobe. Caminda tin orden y respet”, Wever-Croes ta splica.
“Un otro punto cu tin hopi hende den e bario malcontento ta e camindanan tur kibra y esunnan di santo. Nan no ta compronde con Gobierno ta hinca tanto miyones den un Green Corridor y a lubida e camindanan den bario. Nan ta disgusta cu e gobernantenan mes ta hinca miyones den nan saco cu e deal di Green Corridor, mientras cu e camindanan den nan bario ta den hopi mal condicion. Esaki ta daña e autonan y lanta hopi stof den e casnan.
Ta hopi aña nan ta pidiendo atencion pa e situacion ey sin haya oido. Y berdad, nos mes por a mira camindanan den e bario cu tabata den hopi mal condicion”, lider di MEP ta mustra.
“Nos compromiso ta pa cambia e prioridadnan di e Gobierno aki. No mas inversion den show, pero den combati criminalidad realmente. No mas caretera grandi di 400 pa 500 miyon, cu a enrikese hopi politico, sino drecha e careteranan den barionan prome.
E ser humano lo wordo poni central un biaha mas. Noord a expresa di ta cla p’e cambio.
Danki Noord pa e sosten masal”, lider di MEP, Evelyn Wever-Croes a duna di conoce.


text:
Fundacion CINEARUBA ta trece bek cine riba dak un biaha mas...
Diasabra awor ta un otro nochi di peliculanan bao di tur e streanan den centro di ciudad. E evento di tur prome diasabra di...
Con bipolaridad ta afecta e celebro
Personanan cu trastorno bipolar, un dolencia cu ta afecta mas of menos 60 miyon di persona na mundo, ta presenta menos materia gris, den...
Alina Mansur, nos Miss Aruba a sali pa Las Vegas
Diasabra mainta pa 8 or, Miss Aruba, Alina Mansur a sali rumbo pa Las Vegas pa asina participa na e concurso di Miss Universe...
Stephanie Maduro a wordo elegi como Reina di Carnaval durante un...
Hopi asociado di resort y un multitud di huespet a para testigo di un eleccion di reina alegre y anima cu a wordo organisa...
Sr. Erwin R. Maduro a cumpli 35 aña den servicio di...
Dia prome di maart 2017 e cabayero balente Sr. Erwin R. Maduro a cumpli 35 aña den servicio di Elmar NV. Ta di remarca...
Letra di canticanan di Pasco 2016 di Jhon Freddy T. Montoya
Jhon Freddy Montoya kier a comparti un par di letra di mi mas reciente composicion pa temporada di Pasco y Fin di Aña 2016...
Diabierna e anochinan grandi di Love Festival ta cuminsa
Mientras cu e programa di actividadnan a inicia ya caba for di diaranson anochi cu un tremendo fiesta den Heart Café, e prome di...
SMAC ta anuncia nan Weekend Carnavalesco
Un otro weekend carnavalesco ta den porta, caminda SMAC ta presenta su actividadnan pa grandi y chikito. Eleccion Prins y Pancho Diasabra 14 di Januari publico...
Caribbean Palm Village a despedi di Richard Webb cu a bay...
Richard Webb, un carpinte cu ta forma parti di e resort su ekipo di maintenance na Caribbean Palm Village Resort, a disfruta di un...
E programa di paso tan gusta ‘E Regalo’ ta cumpli 18...
E temporada di fin di aña aki, e programa di Pasco tan gusta, 'E Regalo' dirigi pa Ruben 'Scorpio' Garcia lo ta den aire...
Funstacle Masters X-tra fun un exito total pa di 6 biaha
Diadomingo ultimo nos a completa e di 6 edicion di Funstacle Masters na Fisherman’s Hut destina pa un bon causa. Nos por mira bek...
Fashion meets Arts lo ta expectacular pa 2017
Pa demanda general, Aruba Art Fair, organiza pa Pure Aruba Events Foundation lo inclui e aña aki un biaha mas, Fashion Meets Arts, cu...
Miss Aruba Charlene Leslie a yega Filipina
Miss Aruba Charlene Leslie a yega Filipina diabierna mainta 5:30 despues di a bula mas cu 30 ora. Na su yegada nos reina a...
Mi Mundo di Ritmo y Locura presenta pa Angelique Stuger
Dia 14 di november den Cas di Cultura lo tuma luga un show presenta pa Angelique Stuger y siguientemente, un resumen, djis pa tin...
Aruba un biaha mas ta ‘Preparando pa Fin di Aña’ cu...
Aruba, un biaha mas nos ta drentando den e dushi ambiente di Fin di Aña. Un fiesta tradicional caminda cu musica lo resona den...
Caribbean Palm Village su celebracion di fin di aña
Caribbean Palm Village a organisa su Fiesta di Pasco anual na Sweet Pepper Restaurant recientemente, celebrando un anja di logronan cu bon cuminda, bebida...
Addonsito y George cu Quiznight 3
Manera un tradicion cu a start aña pasa, Addonsito Croes y George Winterdaal tin nan Quiznight 3. Tur diamars anochi 8:00 na Aruba Racquet Club...
Dia 26 di Mei lo tin e Ruffino Wine and Food...
Pa e amantenan di biña, Romar Trading un biaha mas tin e placer di invita bo (so) na otro di su eventonan. E biaha...
Historia di un Cunukero
Skirbi pa Digna Laclè-Herrera Un homber un dia a cumpra un cunucu. Pero e no tabata sa nada di trabou di un cunukero. Su yiunan tabata hopi...
Exposicion ta trata e relacion entre Aruba cu Venezuela
E exposicion Mare Nostrum, ta bay over di e relacion entre Hulanda, Venezuela, y Antiyas den siglo 16 y 17. Durante e conferencia di...
12Page 1 of 2


text:
A yega momento pa di berdad duna e atencion necesario y busca e solucion pa e problematica di Dump na Parkietenbos. Ta trata di un problema cu tin añan sin haya un solucion y loke tin mester ta un Gobierno cu berdadero determinacion pa logra e solucion real y pone un fin na e problemanan di salud y contaminacion y tin companianan local cu por contribui cu e solucion aki.
Otmar Oduber di E Forsa Nobo POR comentando riba Dump di Parkietenbos a bisa cu por mira un biaha mas un paro pa loke ta un posibel solucion. POR ta lamenta cu 7 aña y mey a pasa mas otro cantidad di tempo antes cu esaki y no a haci lo necesario pa elimina e fenomeno aki cu ta afecta e parti di salubridad. Ta trata aki di aproximadamenne 10 mil hende cu ta wordo afecta directa of indirectamente pa e Dump aki na Parkietenbos. Tambe e ta un di e scenarionan di mas mahos cu nos tin na nos isla y e ta perhudicando grandemente nos bida maritimo.
POR ta di opinion cu tabatin suficiente estudionan y investigacionnan cu a tuma lugar pa loke ta e area aki y asina a determina cu esaki lo ta un di e prioridadnan pa cual un decision mester cay den e prome 3 luna di gobernacion despues di eleccion na september proximo.
Ademas di esaki, Oduber ta bisa cu dentro di 1 aña mester bin un solucion pa e problematica aki, e no ta algo cu por sigui aplaza.
“Mi ta kere cu tin hopi metodonan cu por wordo uza y hasta cu companianan local cu lo por yuda den e proceso aki y tin e capacidad pa hacie. Mi ta kere ta determinacion di un Gobierno pa bisa cu awor nos ta bay soluciona e problema aki for once and for all”, segun Oduber.
Ademas di esaki mester pone hopi atencion rib’e parti di conscientisacion unda cu den e mundo moderno den cual nos ta biba mester yega e momento pa cuminsa separa nos sushinan.


text:
Apesar di dianan hopi dificil
ORANJESTAD (AAN): Minister Glenbert Croes a cumpli su prome 10 dianan ocupando e Ministerio di Asuntonan Social y Labor. Un Ministerio controversial pa motibonan ya conoci, pero tambe pa motibonan di negligencia formal.
Un Ministerio cu algun a considera “pretpakket” te ora cu nos problemanan social a bin na superficie despues di a explota den nos cara como pueblo y como pais cu e mortonan lamentabel, tristo y cruel di Rishandro y Eugene.
Tabata 10 dianan sumamente intensivo cu mas bien ta sinti como 10 siman yena di sucesonan. Pero tambe ta 10 dianan di decisionnan sumamente importante. Su prome decision tabata di pone un paro na tur ontheffing.
Su di dos participacion na Pueblo di Aruba tabata di a informa DAO y DPL cu su maneho ta: Trahadornan Local prome. Contratistanan Local prome. Na mes momento a elimina e Citgo Desk bieu y a institui un DPL Oil & Gas Industry Desk cu lo conta pa Citgo y Repsol pa sigura cu trahadornan local y contratistanan local ta haya preferencia na tur momento.
Den su reunionnan cu Asuntonan Social a keda dicidi di lo bay tuma pasonan firme pa cuminsa cu e rescate, cu no por warda mas. Den un presentacion di DAS na San Nicolas, Minister a expresa di tin e compromiso tambe pa sigura cu nos grandinan por tin un cuido digno.
Despues a surgi e suceso cu a sacudi e fundeshi di nos nacion, cu a explota den nos cara, pone cada un realisa cu pa trece cambio nos mester cuminsa na e problema, Y mirando cu e problemanan ta di multiple indole cu esaki mester bira un esfuerso di nos tur, di Gobierno y nos Pueblo. E responsabilidad ta di tur hende. E boluntad t’ey y esaki ta habri e caminda pa yega na solucionnan concreto pa Pais Aruba.
Esaki ta e resumen cortico di mi prome 10 dianan agradecido na Pueblo di Aruba pa e confiansa y oportunidad. Boso a duna mi e confiansa. Boso Minister ami ta.


text:
Fundashon KLAVE djasabra awor 7 di yanüari lo bai organisá apertura di karnaval ku lo ta otro for di tur otro.
Nos apertura lo kuminsá pa 7’or di anochi ku un sekshon di informashon kaminda lo bai splika na tur interesado i na Pueblo kompletu, tokante e derecho di prekario i tambe asuntu di pèrmit durante temporada di karnaval 2017.
UBO tambe lo duna informashon di sertámen nan di Reina prens i pancho.
Tambe e anochi aki nos lo anunsiá e Lema ganador pa karnaval 2017.
Ariba e mesun anochi aki Fundashon Klave lo habri su sede di karnaval ofishalmente, kaminda tur hende por yega pa informashon.
Despues nos lo sigui ku un Jump In bou di enkargo di DJ Proyekto 2000+
Klave ta invitá tur interesado, karnavalistanan I Pueblo di Bonaire kompletu pa akudí djasabra awor 7or anochi den kura di Skal pa asina haña informashon i tambe pasa un ratu ameno kalentando pa karnaval.
Lo bai tin un bar I kushina bon surti. Un i tur ta Bon Bini.


text:
WILLEMSTAD – Diasabra, 15 di juli 2017, alrededor di 19:20pm un patruya di e team di mantencion di orden publico Otrobanda a controla un homber cu tabata actua sospechoso den e area di Charo. Na momento cu tabata bay haci e control aki, e sospechoso a trata di core bay. N’e
Day: July 16, 2017
Venezolano residencia, pero turista tambe a participa masalmente n’e consulta popular teni tambe na Aruba
Na Aruba tambe, e Venezolano residencia, pero tambe e turista, a presenta pa vota contra di e constituyente di Presidente Nicolas Maduro. Confirmando cu na Aruba tambe, e Venezolanonan kier un cambio politico na nan pais. E pregunta cu tin awe, con Gobierno di Nicolas Maduro lo acepta resultado di e
Deportivo Nacional a celebra victoria cu Minister Schwengle
Minister di Salud Publico, Cuido di Nos Grandinan y Deporte, Dr. Carlos "Alex" Schwengle a topa diabierna anochi cu e team campeon di Division Honor, esta Deportivo Nacional, na Marina Pirata Restaurant. Durante e anochi hungadonan, dirigente, representantenan di Directivanan di Lotto pa Deporte, ASU, COA, FFD y AVB a
Diasabra ultimo, menor di 13 aña a propina hoben cu hinca bou di su curason
Parlamentario Marlon Sneek, lider di fraccion di AVP: Ta reta lider di MEP pa mustra den cuenta anual di SVb unda a ranca 61 miyon di e fondo
Partido AVP ta lansa Michael Lampe como candidato
Marksonn Maduro a wordo anuncia como otro candidato riba e lista berde di AVP
Si awe tardi, doñonan di equiponan pisa no haya un reaccion positive, por spera accion mas pisa y desastroso
Despues cu diabierne atardi, doño hunto cu e chofernan di equipo pisa a dicidi di blokea pa cuminza e rotonde di Watty Vos Blvd, a sigui un reunion na Oficina di DOW, presidi pa Marlon Croes, den presencia di e director di e contratista Mota Engil, cu no a conclui,


text:
ORANJESTAD – E Campeonato di Aruba Little League (ALL) ta ranca sali diasabra 13 di januari cu e categorianan di 13-14 aña...
ORANJESTAD – Un otro sonjo di un hoben pelotero di Aruba ta bira realidad ora cu e ekipo di Tampa Bay Rays...
ORANJESTAD – Diasabra mainta e seleccion den e deporte di taekwondo bou liderazgo di coach Teo Rodriguez a sali pa Colombia. E...
ORANJESTAD – Recientemente Aruba North Little League (ANLL) a instala su directiva nobo y a presenta na e cuerpo tecnico di ANLL e...
ORANJESTAD – For di Internacional Weightlifting Federation , Aruba Amateur Weightlifting Association a ricibi un invitacion official pa Sr. Hugo Themen bin...
ORANJESTAD – Andruw Jones su nomber lo aparece pa prome biaha ariba e lista di nominado pa drenta e Baseball Hall of...
ORANJESTAD – E aña aki e federacion international di landamento (FINA – Fédération Internationale De Natation) a cambia e nomber di e deporte...
ORANJESTAD – E atleta di bodybuilding/fitness Monica Sanchez kende a gana e titulo maximo di Bikini Fitness 2017 durante e competencia Ben Weider Caribbean...
ORANJESTAD – Aruba Bank Lady Tigers Campeon di Softball Damas 2017 despues cu nan a gana 7-6 di Jaguars. Masha Pabien na...
ORANJESTAD – Ayera a termina e prome weekend di Elite Baseball Camp pa e muchanan di edad 5 pa 10 anja cual...
Aruba North Little League cla pa Campeonato di Junior y Senior
Nigel Calmes officialmente parti di e famia di Tampa Bay Rays
Seleccion di Taekwondo a sali pa Colombia
Aruba North Little League (ANLL) cla pa traha y engrandese baseball, e deporte cu nos tur ta stima.
Hugo Themen referee Internacional na IWF World Weightlifting Championships na Anaheim, California
Andruw Jones mester drenta Baseball Hall of Fame
Artistic Swimming – Heart of a Swimmer, Soul of a Dancer
Athleta Monica Sanchez ta ricibi su IFBB Pro Card
Arubabank Lady Tigers Campeon Softball Damas
PROME WEEKEND DI ELITE BASEBALL CAMP UN EXITO TOTAL
HammerSharks Baseball Organisation Tryouts December 7
Hoben pelotero Nigel Calmes ta firma cu Tampa Bay Rays
Hoben Omar Kuiperi a fayece practicando freedive
ABBA Baseball Week a bira un realidad!
Curacao Baseball Week Meet & Greet
Aruba South Little League a instala directiva nobo
ASU Week National Weightlifting Competition


text:
Un anochi cultural Aruba- Cuba, recordando algo mas di un siglo di relacion
~~Un anochi cultural Aruba- Cuba, recordando algo mas di un siglo di relacion
Den cuadro di celebracion di e ‘Oloshi Cultural’ pa aña 2014 lo tin un anochi cultural diahuebs, 11 di September 2014, di 7.30 pa 10or di anochi na Biblioteca Nacional Aruba, George Madurostraat, Oranjestad.
Biblioteca Nacional Aruba, Instituto Pedagogico Arubano y Departamento di Cultura ta invita pueblo di Aruba pa asisti na e anochi cultural aki. Lo trata ‘algo mas di un siglo di relacion entre Aruba y Cuba’. Lo tin un programa multidisciplinario cu charla, documentario, musica, filmina y declamacion:
Sra. Maria Elena Laclé-Sanchez for di Cuba lo presenta un documentario cu titulo ‘Una casca de pinda en el Mar Caribe’,
Sr. Daniel Laclé-Boch lo relata e historia di su tata, Hendrik Laclé, desde su salida di Aruba na 1920 na edad di 13 aña te na final di su bida.
Sra Digna Laclé-Herrera lo duna testimonio di bishita na Cuba di su casa Casilio Laclé na 1956. Tambe con Aruba a ricibi Hendrik Laclé como heroe na Aruba na 1957. Alabes Digna lo conta di su bishita na Cuba na 1986.
Mirto Laclé lo duna un introduccion encuanto migracion di Aruba pa Cuba.
E agrupacion musical ‘Sazon Cubano’ lo deleita publico cu nan musica Cubano.
Sra. Werleman, Dama Cultural, lo interpreta su cancion ganador ‘Oelele’, estilo tumba y tambu acompaña pa Vicente Ras.
Publico en general ta bonbini. Entrada ta gratis. E programa ta na encargo di sr. Mirto Laclé, tel. 7402044


text:
Den fin di siman a tuma luga un wega di futbol den stadion Guillermo Trinidad den cual tabatin agresion, te cu referee mester a para e wega. E agresion tabata precisamente contra e referee y e linesman.
Arubaanse Voetbal Bond, di acuerdo cu e reglanan stipula, a inicia un investigacion interno mesora pa yega na e berdad di locual a sosode riba veld y pa sanciona tur esunnan responsabel pa purba daña e bon nomber y imagen di e deporte Rey di Aruba y di mundo, esta futbol.
Bou di ningun circunstancia, ni pa ningun motibo, e asociacion di futbol di Aruba, cu ta resorta bou di CONCACAF y consecuentemente bou di FIFA ta permiti ningun tipo di agresion riba veld. E principio di e deporte ta disciplina y di promove paz, hunga den ekipo pa logra victoria, logra desaroyo positivo den comunidad, formando lidernan y talentonan deportivo.
Locual ta sosode awor ta cu e referee principal di e wega ta traha su rapport y ta entreg’e na e comision di sancion di AVB, cu ta evalua e rapport y di tur otro envolvi, scucha testigonan y mira material di video disponibel, pa por yuda forma e imagen corecto di locual a sosode durante e wega entre SV Bubali y SV Caravel.
Separa di AVB mes, e asociacion ta conta cu e federacionnan mes di e ekiponan tambe lo sa di asumi nan responsabilidad den e proceso aki y sanciona hungadonan cu nan mes ta mira cu no a comporta nan mes debidamente durante e wega. Di e forma aki tur partner den futbol lo sa di subraya e importancia di “fair play” riba veld di bala.
AVB, adelantando resultado di e investigacion ta subraya e respet pa refereenan como e maximo autoridad riba veld. Ta conoci cu na Aruba ta dificil pa haya hende interesa pa “fluit wega” precisamente pa temor pa e tipo di situacionnan asina. E no ta sosode hopi y AVB lo sigura di sanciona comportacionnan asina pa no promove agresion contra esunnan cu, den nan tempo liber, ta dirigi wega di futbol. Den caso cu ekiponan no ta di acuerdo cu decision di un referee, semper tin forma pa protesta. Pero cu agresion sigur no ta alcansa ningun meta, den ningun circunstancia, sigur no den deporte di futbol.
Ta importante pa laga e proceso cana su caminda y no laga emocion hunga un rol den e situacion aki. AVB tin personanan capacita den e comision cu por trata e caso aki pa asina por yega na un bon decision, cumpliendo cu e reglanan vigente di AVB.
Den e dianan nos dilanti lo sinta cu varios stakeholder na Aruba pa trata e tema violencia ariba canchanan di deporte. E ta un problema cu hunto mester purba na coregi y soluciona.


text:
Durante un anochi exitoso di e competencia di Arte di Palabra 2017 na Cas di Cultura, un anochi di declamacion y contamento di storia di nos hobennan, Comision Arte di Palabra Aruba, a duna reconocemento na dos persona cu a y ta contribui grandemente na nos idioma Papiamento.
Un baluarte, pa loke ta trata e lenguahe Papiamento, sigur ta Ramon Todd Dandaré.
E conocido linguista aki, naci na Colombia na 1942, a namora di e isla Aruba na 1952, ora pa prome biaha el a pone pia riba dje.
Su encanto cu e palabra, su zonido y e fonetica, a cristalisa na momento cu e hoben a logra termina su estudio di M.O. Spaans exitosamente, na Universidad di Amsterdam y na momento cu el a regresa cu e diploma den su maleta el a cuminsa duna les na Colegio Arubano y den su tempo liber e tabata duna L.O. Spaans na interesadonan.
Inkieto y cu deseo di supera, Ramon Todd Dandaré, a studia na Universidad del Valle na Cali y a obtene su grado di Magistrado Linguistico na 1975.
Asina el a inicia su carera na Instituto di Lenga Arubano pa 26 aňa. Desde 1985 e talentoso linguista a forma parti di miembro activo di Instituto Linguistico Antiano.
Su lucha pa reconocemento di Papiamento como lenga nacional a inicia desde 1967, no solamente pa Aruba cu a converti su mes den un isla riba su mes, pero tambe p’e islanan Curaçao y Bonaire.
Continuamente y incansablemente e baluarte aki a participa na diferente charla y conferencia y a publica un estudio tocante e lenguahe mistico y peculiar Papiamento. Como caracteristica di e baluarte aki sigur ta su don pa traspasa su conocemento y percura p’e idioma keda vital, bibo y consecuente.
Asina el a sa di dirigi cursonan di Papiamento di tres y di dos grado na Instituto Pedagogico Arubano y ta docente di Fonologia y Gramatica.
Tambe e tabata un di e docentenan cu a duna e curso di Corector di Papiamento na un grupo di empleado publico.
Na inicio di e decada di añanan 60 di siglo pasa Aruba a aparece riba mapa di e paisnan exportado di koffie mas importante di mundo, sin cultiva ni cosecha niun pipita di e planta.
Asina Ramon Todd Dandaré a skirbi su prome buki: E Negoshi di Koffie na Aruba: E ruta Colombia-Aruba-Merca y ta conta e magia comercial aki di exporta for di Aruba, un isla hancra den lama Caribe, un producto cultiva na 1.200 pa 1.800 meter riba nivel di lama.
E linguista Ramon Todd Dandaré, tambe a skirbi:“Historia di Diccionario y lista di palabra na Papiamento di 1829 pa 2014″. Un trabou di investigacion profundo y bon documenta cu e linguista Ramon Todd Dandaré a realisa.
Aruba ta orguyoso di e baluarte aki, un reconocemento sigur na su lugar. Pabien Ramon Todd Dandare y pabien Aruba.


text:
Nos ta den e siman kulminante; esaki t’e siman den kual Boneiru lo selebrá e 50 aniversario di Regata! E aña aki Nagico Insurances a prepará pa huntu ku Boneiru selebrá i a pèrkurá pa algun detaye ku sigur lo asentuá e anochinan di konsierto i e boat party riba djasabra. Huntu ku e goso, selebrashon i ambiente di kada un di e artistanan ku lo presentá, Nagico Insurances tei!
Patrosinio Bonaire Regata 2017
Esaki ta di dos bes ku Nagcio ta ko-patrosiná e Bonaire Regata; ta invitá pueblo di Boneiru pa tuma nan Nagico ‘bam bam’ tur anochi promé ku konsierto i asina disfrutá kada presentashon. Tambe lo tin Nagico ‘beach balls’ pa asentuá e anochinan i e tremendo boat party di djasabra awor. Keda pendiente di bo radio preferí, ya ku Nagico Insurances lo ta hasiendo bishita ku chèns pa oyentenan gana premio.
E oferta di Nagico Insurances, kambia awe i spar mañan ta habriendo oportunidat pa hopi boneriano resta un poko mas sèn den e pòtmòni. Na momentu ku bo kambia pa un seguro di outo di Nagico, bo ta spar sigur 15% of mas riba bo seguro di outo eksistente. Ademas, ku Nagico bo no ta pèrdè bo ‘no claim discount’ den eventualidat di un aksidente. Bishitá ofisina di Nagico Insurances na Kaya Gilberto. F. Betico Croes #2 òf yama 717-3022 pa abo tambe kambia bo seguro di outo awe mes! Spar awe, ya mañan bo por disfrutá!


text:
OPINION PUBLICO
Siman pasa criminalnan a drenta palo marga y practicamente a bay cu tur e wayanan di coriente cu ta conecta e palonan di luz cu ta ilumina e pista. Polis a wordo poni na altura y denuncia a wordo haci. Despues di no a tende nada mas di cuerpo policial boluntarionan di palo marga mes a cuminsa move rond y a bin topa no mucho leu cu e restonan di e wayanan cu a wordo kima pa asina e plastic wordo separa di e waya di koper pa asina nan wordo bendi. si e boluntarionan mes por a haya e resto di wayanan aki no mucho leu di palo marga, dicon polis no por a haya esakinan?
No ta un secreto ken ta cumpra coper aki na Aruba, y si aangifte a wordo duna kico Cuerpo Policial ta warda pa nan actua?
Ley ta bisa cu esun cu cumpra cos horta ta mesun culpabel cu e ladron, pa kico un deporte tin cu sufri pa asina un comerciante sigui bira rico cumprando cos horta y ningun autoridad ta haci net net nada!